Avviż Legali Importanti

|

32003D0479

Id-Deċiżjoni tal-Kunsill tas-16 ta' Ġunju 2003 dwar ir-regoli applikabbli għal esperti nazzjonali u staff militari dwar sekondament lis-Segretarjat Ġenerali tal-Kunsill u li jħassru id-Deċiżjonijiet tal-25 ta' Ġunju 1997 u t-22 ta' Marzu 1999, id-Deċiżjoni 2001/41/KE u d-Deċiżjoni 2001/496/CFSP

Official Journal L 160 , 28/06/2003 P. 0072 - 0080 CS.ES Chapter 18 Volume 02 P. 141  - 149 ET.ES Chapter 18 Volume 02 P. 141  - 149 HU.ES Chapter 18 Volume 02 P. 141  - 149 LT.ES Chapter 18 Volume 02 P. 141  - 149 LV.ES Chapter 18 Volume 02 P. 141  - 149 MT.ES Chapter 18 Volume 02 P. 141  - 149 PL.ES Chapter 18 Volume 02 P. 141  - 149 SK.ES Chapter 18 Volume 02 P. 141  - 149 SL.ES Chapter 18 Volume 02 P. 141  - 149

		Id-Deċiżjoni tal-Kunsilltas-16 ta' Ġunju 2003dwar ir-regoli applikabbli għal esperti nazzjonali u staff militari dwar sekondament lis-Segretarjat Ġenerali tal-Kunsill u li jħassru id-Deċiżjonijiet tal-25 ta' Ġunju 1997 u t-22 ta' Marzu 1999, id-Deċiżjoni 2001/41/KE u d-Deċiżjoni 2001/496/CFSP(2003/479/KE)IL-KUNSILL TA' L-UNJONI EWROPEA,Wara li kkonsidra t-Trattat dwar l-Unjoni Ewropea, u partikolarment l-Artikolu 28(1) tiegħu,Wara li kkonsidra t-Trattat li jistabbilixxi l-Komunità Ewropea u partikolarment l-Artikolu 207(2) tiegħu,Billi:(1) Esperti nazzjonali ssekondati (hawnhekk iżjed ‘il quddiem imsejħa SNEs) u staff nazzjonali militari ssekondat (hawnhekk iżjed ‘il quddiem imsejjaħ staff militari ssekondat) għandhom iħallu lis-Segretarjat Ġenerali tal-Kunsill (hawnhekk iżjed ‘il quddiem imsejjaħ il-GSC) jieħu vantaġġ mil-livell għoli ta' l-għarfien tagħhom u esperjenza professjonali taagħhom, partikolarment f'oqsma fejn dan l-għarfien espert mhux qiegħed għad-disposizzjoni b'mod faċli.(2) Din id-Deċiżjoni għandha tinkoraġġixxi l-iskambju ta' esperjenza professjonali u għarfien ta' politiċi Ewropej billli tagħti b'mod temporanju lill-GSC esperti minn amministrazzjonijiet ta' l-Istati Membri. Tfittex ukoll biex tassigura kollaborazzjoni mil-viċin bejn il-Kunsill u amministrazzjonijiet nazzjonali jew organizzazzjonijiet internazzjonali, permezz tas-sekondament ta' uffiċjali GSC lilhom.(3) SNEs għandhom jittieħu minn gvernijiet jew ministeri fi Stati Membri jew minn organizzazzjonijiet internazzjonali.(4) Id-drittijiet u obbligazzjonijiet ta' SNEs u staff militari ssekondat stabbiliti f'din id-Deċiżjoni għandhom jassiguraw li jwettqu d-doveri tagħhom biss fl-interessi tal-GSC.(5) Fid-dawl tan-natura temporanja tax-xogħol tagħhom u l-istatus partikolari tagħhom, SNEs u staff militari ssekondat m'għandhomx jieħdu responsabbiltà f'isem il-GSC għall-eserċiżju tal-prerogattivi ta' liġi pubblika tiegħu.(6) Din id-Deċiżjoni għandha tistabbilixxi l-kondizzjonijiet ta' l-impieg kollha ta' SNEs u staff militari ssekondat u tkun applikabbli mingħajr rigward għall-oriġini ta' l-approprjazzjonijiet tal-budget użati għall-kopertura ta' l-infiq.(7) Proviżjoni speċjali għandha wkoll tiġi magħmula għal staff militari ssekondat lill-GSC biex jiġi fformat l-istaff militari ta' l-Unjoni Ewropea.(8) Peress illi dawn ir-regoli jbiddlu dawk stabbiliti fid-Deċiżjonijiet tal-25 ta' Ġunju 1997 u t-22 ta' Marzu 1999, kif ukoll fid-Deċiżjoni 2001/41/KE u fid-Deċiżjoni 2001/496/CFSP, dawk id-Deċiżjonijiet għandhom jitħassru,IDDEĊIEDA DAN LI ĠEJ:KAPITOLU IDISPOSIZZJONIJIET ĠENERALIArtikolu 1Skop1. Dawn ir-Regoli huma applikabbli għal esperti nazzjonali ssekondati (SNEs) issekondati lill-GSC minn amministrazzjoni pubblika nazzjonali, reġjonali jew lokali. Għandhom japplikaw ukoll għal esperti fuq sekondament minn organizzazzjoni internazzjonali.2. Il-persuni koperti minn dawn ir-Regoli għandhom jibqgħu fis-servizz ta' l-impjegatur tagħhom matul il-perjodu ta' sekondament u għandhom jibqgħu jitħallsu minn dak l-impjegatur.3. Il-GSC għandu jimpjega SNEs skond il-ħtiġijiet u possibbiltajiet tal-budget. Is-Segretarju Ġenerali Deputat għandu jistabbilixxi l-arranġamenti għal dan l-impjieg.4. Ħlief għal fejn is-Segretarju Ġenerali Deputat jagħti deroga li mhijiex applikabbli fil-qasam tal-CFSP/ESPD, SNEs għandhom ikunu ċittadini ta' Stat Membru. SNEs għandhom jiġu rreklutati fuq bażi ġeografika wiesa' kemm hu possibbli fost iċ-ċittadini ta' l-Istati Membri. L-Istati Membri u l-GSC għandhom jikkoperaw biex jassiguraw, sa fejn hu possibbli, bilanċ bejn irġiel u nisa u josservaw il-prinċipju ta' opportunitajiet ugwali.5. Is-sekondament għandu jiġi implimentat permezz ta' Skambju ta' Ittri bejn id-Direttorat Ġenerali għall-Personal u l-Amministrazzjoni tal-GSC u r-Rappreżentanza Permanenti ta' l-Istat Membru in kwistjoni jew l-organizzazzjoni internazzjonali, kif xieraq. Kopja tar-regoli applikabbli lil SNEs mas-sekondament lill-GSC għandha tiġi mehmuża ma' l-Iskambju ta' Ittri.Artikolu 2Il-perjodu ta' sekondament1. Il-perjodu ta' sekondament ma jistax ikun inqas minn sitt xhur u lanqas aktar minn sentejn u jista' jiġi mġedded b'mod suċċessiv sa perjodu totali li mhuwiex aktar minn erba' snin.2. Il-perjodu ta' sekondament maħsub għandu jiġi stabbilit mil-bidu fl-iskambju ta' Ittri previst fl-Artikolu 1(5). L-istess proċedura għandha tgħodd fil-każ ta' tiġdid tal-perjodu ta' sekondament.3. SNE li diġà ġie ssekondat lill-GSC jista' jiġi ssekondat mil-ġdid, skond regoli interni li jistabbilixxu perjodi massimi matul liema dawn il-persuni jistgħu jkunu preżenti f'dipartimenti GSC u bla ħsara għall-kondizzjonijiet li ġejjin:(a) il-SNE għandu jkompli jilħaq il-kondizzjonijiet għas-sekondament;(b) perjodu ta' mill-inqas sitt snin għandu jkun għadda bejn it-tmiem tal-perjodu ta' sekondament ta' qabel u kwalunkwe sekondament ulterjuri; jekk fit-tmiem ta' l-ewwel sekondament il-SNE rċieva, kuntratt addizzjonali ieħor, il-perjodu ta' sitt snin għandu jibda jiġri mill-iskadenza ta' dak il-kuntratt. Din id-disposizzjoni m'għandhiex tipprevjeni l-GSC milli jaċċetta s-sekondament ta' SNE li s-sekondament inizjali tiegħu dam inqas minn erba' snin, imma f'dak il-każ is-sekondament ġdid m'għandux ikun aktar mil-parti li ma skadietx tal-perjodu ta' erba' snin.Artikolu 3Il-post tas-sekondamentSNEs għandhom jiġu ssekondati lil Brussel jew lil uffiċju ta' koperazzjoni tal-GSC.Artikolu 4Dmirijiet1. SNE għandu jassisti uffiċjali jew staff temporanju tal-GSC u jwettaq il-kompiti mogħtija lilu.Id-dmirijiet imwettqin għandhom jiġu mfissrin permezz ta' ftehim reċiproku bejn il-GSC u l-amministrazzjoni li tissekonda l-espert nazzjonali fl-interess tad-dipartimenti u bit-teħid in konsiderazzjoni tal-kwalifiki tal-kandidat.2. SNE għandu jieħu sehem f'missjonijiet u laqgħat biss:(a) jekk qed jakkumpanja uffiċjal jew membru ta' l-istaff temporanju tal-GSC; jew(b) bħala osservatur jew biss għal skopijiet ta' informazzjoni, jekk waħdu.Id-Direttur Ġenerali tad-dipartiment in kwistjoni jista' f'ċerti ċirkostanzi speċjali jidderoga minn din ir-regola fuq il-bażi ta' mandat speċifiku mogħti lill-SNE, wara li jkun ivverifikat li m'hemm l-ebda kunflitt ta' interess potenzali. Kemm-il darba mandat speċjali ġie mogħti, taħt l-awtorità tas-Segretarju-Ġenerali/Rappreżentant Għoli, mid-Direttur Ġenerali tad-dipartiment in kwistjoni, l-SNE ma jistax jobbliga l-GSC b'mod estern.3. Il-GSC għandu jżomm ir-responsabbiltà unika għall-approvazzjoni tar-riżultati ta' kompiti mwettqin mil-SNE.4. Id-dipartimenti GSC in kwistjoni, l-impjegatur tal-SNE u l-SNE għandhom jagħmlu kull sforz biex jevitaw kwalunkwe kunflitt ta' interess jew dehra ta' kunflitt bħal dan fir-rigward tad-dmirijiet a' l-SNE matul is-sekondament. Għal dan il-għan, il-GSC għandu, fi żmien tajjeb, jinforma l-SNE u l-impjegatur bid-dmirijiet maħsubin u għandu jsaqsi kull wieħed minnhom biex jikkonfermaw bil-miktub li ma jafu ebda raġuni għaliex l-SNE m'għandux jinata' dawk id-dmirijiet. Il-SNE għandu jiġi mistoqsi b'mod partikolari biex jiddikjara kwalunkwe kunflitt potenzali bejn iċ-ċirkostanzi tal-familja tiegħu (partikolarment l-attivitajiet professjonali ta' membri tal-familja viċini jew kwalunkwe interessi finanzjarji importanti proprji, jew ta' membri tal-familja viċini) u d-dmirijiet proposti waqt is-sekondament. L-impjegatur u l-SNE għandhom jintrabtu biex jinnotifikaw il-GSC bi kwalunkwe tibdil fiċ-ċirkostanzi matul is-sekondament li jista' jikkawża' kwalunkwe kunflitt bħal dan.5. Fejn il-GSC jikkonsidra li n-natura tal-kompiti mogħtija lill-SNE teħtieġ prekawzjonijiet tas-sigurtà partikolari, clearance tas-sigurtà għandha tiġi miksuba qabel il-SNE hu ssekondat.6. Fil-każ ta' nuqqas ta' ħarsien mad-disposizzjonijiet tal-paragrafi 2,3 u 4, il-GSC jista' jtemm is-sekondament tal-SNE taħt it-termini ta' l-Artikolu 8.Artikolu 5Drittijiet u obbligazzjonijiet1. Matul il-perjodu ta' sekondament:(a) SNE għandu jwettaq id-dmirijiet tiegħu u għandu jaġixxi biss bl-interessi tal-Kunsill f'moħħu;(b) SNE għandu jastjeni minn kwalunkwe azzjoni, u partikolarment kwalunkwe espressjoni pubblika ta' opinjoni, li tista' tirrefletti fuq il-posizzjoni tiegħu fil-GSC;(ċ) kwalunkwe SNE li, fit-twettiq tad-dmirijiet tiegħu, hu msejjaħ biex jagħti deċiżjoni fuq it-trattament jew il-ħruġ ta' kwistjoni ġo liema għandu interess personali li jista' jfixkel l-indipendenza tiegħu, għandu jinforma l-kap tad-dipartiment lil liema hu mibgħut;(d) SNE m'għandux, kemm jekk waħdu kif ukoll jekk flimkien ma' oħrajn, jippubblika jew jikkawża' li jiġi ppubblikat kwalunkwe test li jittratta x-xogħol ta' l-Unjoni Ewropea mingħajr ma jkun kiseb permess skond il-kondizzjonijiet u r-regoli fis-seħħ fil-GSC. Il-permess għandu jiġi miċħud biss fejn il-pubblikazzjoni maħsuba kapaċi li tkun ta' preġudizzju għall-interessi ta' l-Unjoni Ewropea;(e) id-drittijiet kollha fi kwalunkwe xogħol magħmul minn SNE fit-twettiq tad-dmirijiet tiegħu għandhom ikunu l-proprjetà tal-GSC;(f) SNE għandu jkollu r-residenza tiegħu fil-post tas-sekondament jew f'distanza mhux akbar minnu li hu kompatibbli mat-twttiq xieraq ta' l-attivitajiet tiegħu;(g) SNE għandu jassisti u jagħti parir lis-superjur lil liema hu mibgħut u għandu jkun responsabbli lis-superjur tiegħu għat-twettiq tal-kompiti mogħtija lilu;(h) SNE għandu, fl-eserċizju tad-dmirijiet tiegħu, jaċċetta l-ebda istruzzjonijiet mill-impjegtur tiegħu jew gvern nazzjonali. M'għandu jibda l-ebda attivitajiet għall-impjegatur tiegħu, u lanqas għal gvernijiet, u lanqas għal kwalunkwe persuna, kumpannija privata jew korp pubbliku ieħor.2. Kemm matul u wara l-perjodu ta' sekondament, SNE għandu jeserċita l-ogħla diskrezzjoni fir-rigward tal-fatti u l-informazzjoni kollha li jiġu għall-għarfien tiegħu matul jew in konnessjoni mat-twettiq tad-dmirijiet tiegħu. M'għandux fi kwalunkwe forma jiżvela lil kwalunkwe persuna mhux awtorizzata kwalunkwe dokument jew informazzjoni mhux diġà magħmulin pubbliċi b'mod legali, u lanqas m'għandu jużhom għal vantaġġ personali.3. Fit-tmien tas-sekondament SNE għandu jkompli jkun marbut mill-obligazzjoni biex jaġixxi b'integrità u diskrezzjoni fl-eserċiżju ta' dmirijiet ġodda mogħtija lilu u fl-aċċettanza ta' ċerti posizzjonijiet jew vantaġġi.Għal dak il-għan, fit-tlett snin wara l-perjodu ta' sekondament SNE għandu jinforma l-GSC minnufih bi kwalunkwe dmirijiet jew kompiti li għandu jwettaq għall-impjegatur tiegħu li x'aktarx li jikkawżaw kunflitt ta' interess fir-rigward tal-kompiti li wettaq matul is-sekondament.4. SNE għandu jkun suġġett għar-regoli tas-sigurtà fis-seħħ fil-GSC.5. Nuqqas ta' ħarsien tad-disposizzjonijiet ta' dan l-Artikolu matul il-perjodu ta' sekondament għandu jintitola l-GSC biex itemm is-sekondament ta' SNE taħt it-termini ta' l-Artikolu 8.Artikolu 6Livell, esperjenza professjonali u għarfien ta' ilsna1. Sabiex jikkwalifika għal sekondament lill-GSC, SNE għandu jkollu mill-inqas tlett snin ta' esperjenza full-time ta' funzjonijiet amministrattivi, xjentifiċi, tekniċi, konsultattivi jew ta' superviżjoni ekwivalenti għal dawk tal-kategorija A jew B kif imfissrin fir-Regolamenti ta' l-Istaff ta' uffiċjali tal-Komunitajiet Ewropej u l-Kondizzjonijiet ta' l-impieg applikabbli għal impjegati oħrajn tal-Komunitajiet. Qabel is-sekondament, l-impjegatur ta' l-SNE għandu jagħti lill-GSC dikjarazzjoni ta' l-impjieg ta' l-espert li jkopri t-tnax-il xahar ta' qabel.2. SNE għandu jkollu għarfien tajjeb ta' waħda mill-ilsna tal-Komunità u għarfien sodisfaċjenti ta' ilsien ieħor għat-twettiq tad-dmirijiet tiegħu.Artikolu 7Sospensjoni tas-sekondament1. Il-GSC jista' jawtorizza sospensjonijiet tas-sekondament u jispeċifika t-termini applikabbli. Matul dawn is-sospensjonijiet:(a) il-konċessjonijiet imsejħa fl-Artikoli 15 u 16 ma jkunux jistgħu jitħallsu;(b) l-ispejjeż imsejħa fl-Artikoli 18 u 19 għandhom jitħallsu biss jekk is-sospensjoni hi fuq it-talba tal-GSC.2. Il-GSC għandu jinforma l-impjegatur tal-SNE.Artikolu 8Terminazzjoni ta' perjodi tas-sekondament1. Bla ħsara għall-paragrafu 2, sekondament jista' jiġi mitmum fuq it-talba ta' GSC jew ta' l-impjegatur tal-SNE, previst li notifika ta' teltt xhur hi mogħtija. Jista' wkoll jiġi mitmum fuq it-talba tal-SNE previst li l-istess notifika hi mogħtija u bla ħsara għall-ftehim tal-GSC.2. F'ċerti każijiet eċċezzjonali s-sekondament jista' jiġi mitmum mingħajr notifika:(a) mill-impjegatur tal-SNE, jekk l-interessi essenzali ta' l-imjegatur hekk jeħtieġu,(b) permezz ta' ftehim bejn il-GSC u l-impjegatur, fuq it-talba tal-SNE liż-żewġ partijiet, jekk l-interessi essenzali personali jew professjonali tal-SNE hekk jeħtieġu,(ċ) mil-GSC fil-każ ta' nuqqas mil-SNE biex iħares l-obbligazzjonijiet tiegħu taħt dawn ir-regoli. Il-SNE għandu l-ewwel jiġi mogħti opportunità biex jagħti d-difiża tiegħu.3. Fil-każ ta' terminazzjoni taħt il-paragrafu 2(ċ), il-GSC għandu immedjatament jinforma l-imjegatur.KAPITOLU IIIL-KONDIZZJONIJIET TAX-XOGĦOLArtikolu 9Sigurtà soċjali1. Qabel ma jibda l-perjodu tas-sekondament, l-impjegatur minn liema l-espert nazzjonali għandu jiġi ssekondat għandu jiċċertifika lill-GSC li, matul il-perjodu ta' sekondament, il-SNE għandu jibqa' soġġett għal-leġislazzjoni tas-sigurtà soċjali applikbbli għall-amministrazzjoni pubblika jew organizzazzjoni internazzjonali li timpjega l-SNE u li għandha tassumi responsabbiltà għal spejjeż li ntefqu barra.2. Mil-bidu tas-sekondament tiegħu, l-SNE għandu jiġi kopert mil-GSC kontra r-riskju ta' inċident. Il-GSC għandu jipprovdih b'kopja tat-termini ta' din il-kopertura fil-ġurnata fuq liema hu jirrapporta lid-dipartiment rilevanti tad-Direttorat Ġenerali għall-Persunal u l-Amministrazzjoni biex jikkompleta l-formalitajiet amministrattivi relatati mas-sekondament.Artikolu 10Ħinijiet tax-xogħol1. SNE għandu jkun soġġett għar-regoli fis-seħħ fil-GSC fir-rigward tal-ħinijiet tax-xogħol. Dawn ir-regoli jistgħu jiġu mmodifikati mis-Segretarju Ġenerali Deputat fejn il-ħtiġijiet tad-dipartiment hekk jeħtieġu.2. SNE għandu jaħdem fuq bażi full-time matul il-perjodu tas-sekondament. Wara talba ġġustifikata b'mod xieraq minn Direttorat Ġenerali u bla ħsara għal kompatibbiltà ma' l-interessi tal-GSC, id-Direttur Ġenerali għall-Persunal u l-Amministrazzjoni jista' jawtorizza SNE biex jaħdem part time, wara ftehim mill-impjegatur tiegħu.3. Fejn xogħol part-time hu awtorizzat, il-SNE għandu jaħdem mill-inqas nofs il-ħin tax-xogħol normali.4. SNE jista' jaħdem sigħat flessibbli biss jekk awtorizzat mid-dipartiment GSC lil liema hu mibgħut. L-awtorizzazzjoni għandha tintbgħat għall-informazzjoni lill-unità relevanti tad-Direttorat Ġenerali għall-Persunal u l-Amministrazzjoni.5. Il-konċessjonijiet fis-seħħ fil-GSC għal xogħol bix-xifts jistgħu jiġu mogħtija lill-SNEs.Artikolu 11Assenza għal raġunijiet ta' mard jew inċident1. Fil-każ ta' assenza minħabba raġunijiet ta' mard jew inċident, SNE għandu jinnotifika lis-superjur tiegħu malli hu possibbli, u għandu jiddikjara l-indirizz preżenti tiegħu. Għandu jipproduċi ċertifikat mediku jekk assenti għal aktar minn tlett ijiem u jista' jiġi meħtieġ jgħaddi minn eżami medika irrranġata mil-GSC.2. Jekk assenza minħabba mard jew inċident ta' mhux aktar minn tlett ijiem taqbeż total ta' 12-il ġurnata matul perjodu ta' 12-il xahar, SNE għandu jiġi meħtieġ jipproduċi ċertifikat mediku għal kwalunkwe assenza ulterjuri minħabba mard.3. Fejn il-perjodu ta' sick leave jaqbeż xahar jew il-perjodu ta' impjieg imwettaq mil-SNE, skond liema wieħed hu l-itwal, il-konċessjonijiet imsejħin fl-Artikolu 15(1) u (2) għandhom jiġu sospiżi awtomatikament. Din id-disposizzjoni m'għandhiex tapplika fil-każ ta' mard konness mat-tqala. Is-sick leave ma jistax jiġi estiż 'il hin mid-dewmien tas-sekondament tal-persuna in kwistjoni.4. Madankollu, SNE li hu vittma ta' korriment relatat max-xogħol li jseħħ matul is-sekondament għandu jkompli jirċievi, fl-intier tagħhom, il-konċessjonijiet previsti fl-Artikolu 15(1) u (2) matul il-perjodu matul liema mhuwiex fi stat tajjeb għax-xogħol sat-tmiem tal-perjodu tas-sekondament.Artikolu 12Leave ta' kull sena, leave speċjali u vaganzi1. SNE għandu jkun intitolat għal żewġt ijiem u nofs ta' xogħol ta' leave għal kull xahar sħiħ ta' servizz (30-il ġurnata għal kull sena tal-kalendarju).2. Il-leave hu soġġett għal awtorizzazzjoni minn qabel mid-dipartiment lil liema l-SNE hu mibgħut.3. SNE jista', b'applikazzjoni raġunata, jiġi mogħti leave speċjali fil-każijiet li ġejjn:- żwieġ tal-SNE: żewġt ijiem kull sena,- mard serju tar-raġel jew il-mara tiegħu jew tagħha: sa tlett ijiem,- mewt tar-raġel jew il-mara tiegħu jew tagħha: erbat ijiem,- mard serju ta' qraba fil-linja axxendenti: sa żewġt ijiem kull sena,- mewt ta' qraba fil-linja axxendenti: żewġt ijiem,- twelid ta' tarbija: żewġt ijiem,- mard serju ta' tifel jew tifla: sa żewġt ijiem kull sena,- mewt ta' tifel jew tifla: erbat ijiem.4. Fuq talba ġġustifikata b'mod xieraq mill-impjegatur tal-SNE, sa żewġt ijiem ta' leave speċjali f'perjodu ta' 12-il xahar jista' jiġi moghti mil-GSC fuq bażi ta' kull każ waħdu.5. Fil-każ ta' xogħol part-time, leave ta' kull sena għandu jiġi mnaqqas skond dan.6. Ġranet ta' leave ta' kull sena mhux meħudin sa l-aħħar tal-perjodu tas-sekondament għandhom jiġi mitlufa.Artikolu 13Leave tal-maternità1. SNE li hi tqila għandha tinata' leave tal-maternità ta' 16-il ġimgħa, matul liema perjodu għandha tirċievi l-konċessjonjiet previsti fl-Artikolu 15.2. SNE li qed tredda' tista' fuq talba, fuq il-bażi ta' ċertifikat mediku li jiivverifika l-fatt, tiġi mogħtija leave speċjali għal massimu ta' erba' ġimgħat li jibdew mit-tmiem tal-leave tal-maternità tagħha, matul liema perjodu għandha tirċievi l-konċessjonijiet stabbiliti fl-Artikolu 15.3. Fejn il-leġislazzjoni nazzjonali ta' l-impjegatur tal-SNE tagħti leave tal-maternità itwal, is-sekondament għandu jiġi sospiż għall-perjodu li jaqbeż dak mogħti mil-GSC. F'dak il-każ perjodu ekwivalenti għas-sospensjoni għandu jiġi miżjud f'dak it-tmiem tas-sekondament jekk l-interessi tal-GSC jiġġustifikawh.4. SNE jista', alternattivament, japplika għal sospensjoni tas-sekondament biex jiġi kopert l-intier tal-perjodi permessi għal leave tal-maternità u biex tredda'. F'dak il-każ perjodu ekwivalenti għas-sospensjoni għandu jiġi miżjud f'dak it-tmiem tas-sekondament jekk l-interessi tal-GSC jiġġustifikawh.Artikolu 14Ġestjoni u kontrollIl-ġestjoni u l-kontroll ta' leave għandhom ikunu r-responsabbiltà ta' l-amministrazzjoni tal-GSC. Il-kontroll ta' ħin tax-xogħol u assenzi għandu jkun ir-responsabbiltà tad-Direttorat-Ġenerali jew dipartiment lil liema l-SNE hu mibgħut.KAPITOLU IIIKONĊESSJONIJIET U SPEJJEŻArtikolu 15Konċessjonijiet għas-sussistenza1. SNE għandu jkun intitolat għal konċessjoni ta' kuljum għas-sussistenza matul il-perjodu tas-sekondament. Fejn id-distanza bejn il-post tar-residenza u l-post tas-sekondament hi ta' 150-il km jew inqas, il-konċessjoni ta' kuljum għandha tkun ta' EUR 26,78. Fejn id-distanza hi ta' aktar minn 150-il km, il-konċessjoni ta' kuljum għandha tkun ta' EUR 107,1.2. Jekk il-SNE ma rċeviex spejjeż tat-tneħħija jew mil-GSC jew mill-impjegatur, konċessjoni addizzjonali ta' kull xahar għandha titħallas kif muri fit-tabella hawn taħt:Distanza bejn il-post ta' residenza u l-post ta' l-issekondar (km) | Ammont f'EUR |0–150 | 0 |> 150 | 68,85 |> 300 | 122,40 |> 500 | 198,90 |> 800 | 321,30 |> 1300 | 504,90 |> 2000 | 604,35 |Din il-konċessjoni għandha titħallas kull xahar bl-arretrati.3. Dawn il-konċessjonijiet għandhom ikunu mħallsin għal perjodi ta' missjoni, leave ta' kull sena, leave tal-maternità, leave speċjali u vaganzi mogħtija mil-GSC.4. SNEs li matul it-tlett snin li jtemmu sitt xhur qabel is-sekondament kellhom ir-residenza tas-soltu tagħhom jew komplew l-attività professjonali prinċipali tagħhom f'post li jinstab f'distanza ta' 150-il km jew inqas mil-post tas-sekondament għandhon jirċievu konċessjoni ta' kuljum għas-sussistenza ta' EUR 26,78. Għall-iskop ta' din id-disposizzjoni, ċirkostanzi li jqumu minn xogħol magħmul minn SNEs għal Stat barra minn dak tal-post tas-sekondament jew għal organizzazzjoni internazzjonali m'għandux jiġi meħud in kunsiderazzjoni.5. Meta SNE jibda s-sekondament, għandu jirċievi ammont minn qabel ekwivalenti għal 75-il ġurnata tal-konċessjoni għas-sussistenza, ma' liema intitolament għal kwalunlkwe konċessjonijiet bħal dawn ulterjuri għandu jieqaf matul il-perjodu korrispondenti. Jekk is-sekondament għall-GSC hu mitmum qabel l-iskadenza tal-perjodu meħud in kunsiderazzjoni biex jiġi kkalkulat l-ammont mogħti minn qabel, il-SNE hu obbligat li jrodd lura l-ammont korrispondenti għall-parti li tifdal ta' dak il-perjodu.6. Fil-ħin ta' l-iskambju ta' Ittri previst fl-Artikolu 1(5) il-GSC għandu jiġi informat bi kwalunkwe pagament simili għal dak imsemmi fil-paragrafu 1 ta' dan l-Artikolu rċevut mil-SNE. Kwalunkwe ammonti bħal dawn għandhom jiġu mnaqqsin mil-konċessjoni mħallsa mil-GSC skond l-imsemmi paragrafu 1.7. Konċessjonijiet ta' kuljum u ta' kull xahar għandhom jiġu aġġestati kull sena mingħajr effett retroattiv fuq il-bażi ta' l-adattament tas-salarji basiċi ta' uffiċjali tal-Komunità fi Brussel u l-Lussemburgu.8. Għal SNEs issekondati għal Uffiċju tal-Koperazzjoni tal-GSC, il-konċessjonijiet għas-sussistenza msejħin f'dan l-Artikolu jistgħu jiġu mibdula minn konċessjoni għad-dar fejn dan hu ġġustifikat miċ-ċirkostanzi speċifiċi tal-pajjiż tas-sekondament, bla ħsara għal deċiżjoni raġunata mid-Direttur-Ġenerali għall-Amministrazzjoni u l-Protokoll.Artikolu 16Konċessjoni addizzjonali b'rata fissa1. Ħlief għal fejn il-post tar-residenza ta' SNE hu 150-il km jew inqas mil-post tas-sekondament, għandu, fejn xieraq, jirċievi konċessjoni addizzjonali b'rata fissa ugwali għad-differenza bejn is-salarju gross ta' kull sena (bit-tnaqqis tal-konċessjonijiet għall-familja) imħallas mill-impjegatur kif ukoll il-konċessjonijiet għas-sussistenza mħallsin mil-GSC u s-salarju bażiku li jitħallas lil uffiċjal fil-posizzjoni 1 tal-grad A 8 jew il-grad B 5, skond il-kategorija lil liema hu assimilat.2. Din il-konċessjoni għandha tiġi aġġustata darba fis-sena mingħajr effett retroattiv fuq il-bażi ta' l-adattament tas-salarji basiċi ta' uffiċjali Komunitarji.Artikolu 17Post tar-residenza1. Għall-iskopijiet ta' dawn ir-regoli, il-post tar-residenza għandu jkun il-post fejn il-SNE wettaq id-dmirijiet tiegħu għall-impjegatur immedjatament qabel is-sekondament. Il-post tas-sekondament għandu jkun il-post fejn id-dipartiment tal-GSC lil liema l-SNE hu mibgħut jinstab. Iż-żewġ postijiet għandhom jiġu ddentifikati fl-iskambju ta' Ittri msemmi fl-Artikolu 1(5).2. Jekk, mas-sekondament bħala SNE, espert nazzjonali hu diġà fuq sekondament f'isem l-impjegatur tiegħu f'post barra minn dak ġo liema l-uffiċju prinċipali ta' dan ta' l-aħħar jinstab, il-post tar-residenza għandu jkun kwalunkwe wieħed mit-tnejn li hu l-aktar viċin għall-post tas-sekondament.3. Il-post tar-residenza għandu jkun meqjus bħala l-post tas-sekondament fejn:(a) matul it-tlett snin li jtemmu sitt xhur qabel is-sekondament, il-SNE kellu r-residenza tas-soltu jew kompla l-attività professjonali prinċipali tiegħu f'post li jinstab 150-il km jew inqas mil-post tas-sekondament; jew(b) fiż-żmien tat-talba tal-GSC għas-sekondament, il-post tas-sekondament hu r-residenza prinċipali tal-mara jew ir-raġel tal-SNE jew ta' kwalunkwe mit-tfal dipendenti tiegħu jew tagħha.Għal dak il-għan, residenza fi 150-il km jew inqas mil-post tas-sekondament għandha tiġi meqjusa bħala residenza f'dak il-post.4. Għall-iskopijiet ta' l-applikazzjoni ta' dan l-Artikolu, ċirkostanzi li jqumu minn xogħol magħmul minn SNEs għal Stat barra minn dak tal-post tas-sekondament jew għal organizzazzjoni internazzjonali m'għandux jiġi meħud in kunsiderazzjoni.Artikolu 18Spejjeż tas-safar1. SNE li l-post tar-residenza tiegħu hu aktar minn 150-il km mil-post tas-sekondament hu intitolat għal rimbors ta' spejjeż tas-safar:(a) għalih/għaliha:- mil-post tar-residenza għall-post tas-sekondament fil-bidu tal-perjodu tas-sekondament;- mil-post tas-sekondament għall-post tar-residenza fit-tmiem tal-perjodu tas-sekondament;(b) għar-raġel jew il-mara tiegħu jew tagħha u t-tfal dipendenti, previst li jgħixu mal-SNE u li t-tneħħija hi rimborsata mil-GSC:- fil-bidu tas-sekondament, mat-tneħħija mil-post tar-residenza għall-post tas-sekondament;- fit-tmiem tas-sekondament, mil-post tas-sekondament għall-post tar-residenza.2. Kemm-il darba il-vjaġġ hu magħmul bil-ajru, l-ammont għandu jiġi rimborsat b'rata fissa, limitata għall-ispiża tal-ħlas tat-tren tat-tieni klassi, mingħajr supplimenti. Dan għandu japplika wkoll għal vjaġġi magħmulin bil-karozza. Fejn il-vjaġġ bit-tren jaqbeż il-500 km jew fejn ir-rotta normali tinvolvi t-taqsim mil-baħar, vjaġġ mill-ajru jista' jiġi rimborsat sa' l-ispiża attwali ta' biljett bi prezz imnaqqas (PEX jew APEX), mal-produzzjoni ta' biljetti u karti tal-boarding.3. B'deroga mil-paragrafu 1, SNEs li juru li bidlu l-post fejn ser ikomplu l-attività prinċipali tagħhom wara s-sekondament għandhom jiġu intitolati għal rimbors ta' l-ispejjeż ta' l-ivjaġġar għal dak il-post fil-limiti msemmijin hawn fuq. Ir-rimbors ma jistax jinvolvi pagament ta' somma ogħla minn dik għal liema l-SNE hu intitolat fil-każ ta' ritorn għall-post tar-residenza.4. Jekk SNE wettaq it-tneħħija tiegħu mil-post tar-residenza tiegħu għall-post tas-sekondament tiegħu, għandu jkun intitolat kull sena għal pagament b'rata fissa ugwali għall-ispiża ta' vjaġġ ta' ritorn mil-post tas-sekondament tiegħu għall-post tar-residenza għalih innifsu, il-mara jew ir-raġel tiegħu jew tagħha u kwalunkwe tfal dipendenti fuq il-bażi tad-disposizzjonijiet fis-seħħ fil-GSC.Artikolu 19L-ispejjeż għat-tneħħija1. Kemm-il darba t-tieni sentenza ta' l-Artikolu 15(4) japplika, SNE jista' jneħħi l-affarijiet personali tiegħu mil-post tar-residenza għall-post tas-sekondament, bl-ispiża tal-GSC, wara li jikseb l-awtorizzazzjoni minn qabel tal-GSC, skond ir-regoli fis-seħħ fil-GSC fil-ħin dwar ir-rimbors ta' spejjeż tat-tneħħija, previst li l-kondizzjonijiet li ġejjin huma milħuqa:(a) il-perjodu inizjali tas-sekondament għandu jkun għal sentejn;(b) il-post tar-residenza tal-SNE għandu jkun 100 km jew aktar mil-post tas-sekondament;(ċ) it-tneħħija għandha tiġi kkompletata f'sitt xhur mid-data ta' bidu tas-sekondament;(d) awtorizzazzjoni għandha tiġi mitluba mill-inqas xahrejn qabel id-data maħsuba tat-tneħħija;(e) l-ispejjeż tat-tneħħija mhumiex qed jiġu mroddin lura mill-impjegatur;(f) il-SNE għandu jibgħat oriġinali ta' stimi, irċevuti u fatturi lill-GSC u ċertifikat mill-impjegatur tal-SNE li jikkonferma li l-impjegatur mhux qed iħallas spejjeż tat-tneħħija.2. Bla ħsara għall-paragrafi 3 u 4, fejn it-tneħħija għall-post tas-sekondament ġiet rimborsata mil-GSC, il-SNE għandu jkun intitolat fit-tmiem tas-sekondament, wara awtorizzazzjoni minn qabel, għal rimbors ta' l-ispejjeż tat-tneħħija mil-post tas-sekondament għall-post tar-residenza, skond regoli fis-seħħ fil-GSC fil-ħin fir-rigward tar-rimbors ta' spejjeż tat-tneħħija, bla ħsara għall-kondizzjonijiet stabbiliti fil-paragrafu 1(d), (e) u (f) hawn fuq u l-kondizzjonijiet ulterjuri li ġejjin:(a) it-tneħħija ma tistax iseħħ aktar kmieni minn tlett xhur qabel it-tmiem tas-sekondament;(b) it-tneħħija għandha tiġi kkompletata f'sitt xhur wara t-tmiem tas-sekondament.3. SNE is-sekondament ta' liema hu mitmum fuq it-talba tiegħu jew fuq it-talba ta' l-impjegatur f'sentejn mil-bidu tas-sekondament m'għandux ikun intitolat għal rimbors ta' l-ispejjeż tat-tneħħija għall-post tar-residenza.4. Fejn SNE juri li l-post fejn hu ser ikompli l-attività prinċipali tiegħu wara s-sekondament inbidel, l-ispejjeż tat-tneħħija għal dak il-post ġdid jistgħu jiġu rimborsati, imma biss sa l-ammont li kien ikun imħallas fil-każ ta' tneħħija għall-post tar-residenza.Artikolu 20Missjonijiet u spejjeż ta' missjonijiet1. SNE jista' jiġi mibgħut fuq missjoni bla ħsara għall-Artikolu 4.2. Spejjeż ta' missjoni għandhom jiġu rimborsati skond id-disposizzjonijiet fis-seħħ fil-GSC.Artikolu 21TaħriġSNE għandu jkun intitolat jattendi korsijiet ta' taħriġ organizzati mil-GSC, jekk l-interessi tal-GSC jeħtieġu dan. L-interessi raġonevoli tal-SNE, waqt li tiġi kkonsidrata b'mod partikolari l-karriera professjonali tiegħu wara s-sekondament, għandhom jiġu kkonsidrati meta deċiżjoni dwar il-permess biex jattendi korsijiet hi meħuda.Artikolu 22Disposizzjonijiet amministrattivi1. SNE għandu jirrapporta lid-dipartiment rilevanti tad-Direttorat Ġenerali għall-Persunal u l-Amministrazzjoni fl-ewwel ġurnata tas-sekondament biex jikkompleta l-formalitajiet amministrattivi meħtieġa. Għandu jibda d-dmirijiet tiegħu jew fl-ewwel jew fis-16-il ġurnata tax-xahar.2. SNE mibgħut lil uffiċju ta' koperazzjoni tal-GSC għandu jirrapporta lid-dipartiment rilevanti tal-GSC fil-post tas-sekondament tiegħu.3. Pagamenti għandhom jiġu magħmulin mid-dipartiment xieraq tal-GSC, f'euro, għal ġo kont tal-bank li nfetaħ f'istituzzjoni tal-bank fil-post tas-sekondament.KAPITOLU IVAPPLIKAZZJONI TAR-REGOLI GĦAL STAFF MILITARI NAZZJONALI SSEKONDATArtikolu 23Regoli li japplikaw għal staff militari ssekondatBla ħsara għall-Artikoli 24 sa 33, dawn ir-Regoli għandhom japplikaw ukoll għal staff militari ssekondat għall-GSC biex jifforma l-istaff militari ta' l-Unjoni Ewropea skond id-Deċiżjoni tal-Kunsill 2001/80/CFSP tat-22 ta' Jannar 2001 dwar l-istabbilixximent ta' l-istaff militari ta' l-Unjoni Ewropea [1].Artikolu 24KondizzjonijietStaff militari ssekondat għandhom ikunu fuq servizz imħallas fil-forzi armati ta' Stat Membru matul is-sekondament tagħhom. Għandhom ikunu ċittadini ta' Stat Membru.Artikolu 25ReklutarB'deroga mit-tieni sentenza ta' l-Artikolu 1(3), is-Segretarju-Ġenerali/Rappreżentant Għoli għandu jistabbilixxi l-arranġamenti għar-reklutar ta' staff militari ssekondat.Artikolu 26Skambju ta' IttriGħall-iskopijiet ta' l-applikazzjoni ta' l-Artikolu 1(5), l-Iskambju ta' Ittri għandu jseħħ bejn is-Segretarju-Ġenerali/Rappreżentant Għoli u r-Rappreżentanza Permanenti ta' l-Istat Membru in kwistjoni.Artikolu 27Tul tas-sekondament1. B'deroga mill-Artikolu 2(1), it-tul tas-sekondament ma jistax ikun inqas minn sitt xhur u lanqas aktar minn tlett snin u jista' jiġi estiż b'mod suċċessiv sa perjodu totali ta' mhux aktar minn erba' snin.2. B'deroga mill-Artikolu 2(3)(b), ħlief f'każijiet eċċezzjonali, perjodu ta' mill-inqas tlett snin għandu jgħaddi bejn it-tmiem tal-perjodu ta' qabel tas-sekondament u sekondament ġdid, fejn il-kondizzjonijiet hekk jiġġustifikaw u bi ftehim mas-Segretarju-Ġenerali/Rappreżentant Għoli.Artikolu 28KompitiB'deroga mill-Artikolu 4(1), staff militari ssekondat li jaġixxi taħt l-awtorità tas-Segretarju-Ġenerali/Rappreżentant Għoli għandu jwettaq il-missjoni, jwettaq il-kompiti u jwettaq id-dmirijiet mogħtija lilu skond l-Anness tad-Deċiżjoni 2001/80/CFSP.Artikolu 29Irbit esternB'deroga mill-Artikolu 4(2), staff militari ssekondat ma jistax jinvolvi l-GSC f'rabta esterna, ħlief taħt mandat speċjali mogħti taħt l-awtorità tas-Segretarju-Ġenerali/Rappreżentant Għoli.Artikolu 30Clearance tas-sigurtàB'deroga mill-Artikolu 4(5), il-livell xieraq ta' clearance tas-sigurtà tal-membru ta' l-istaff militari ssekondat, li ma jistax ikun aktar baxx minn SECRET, għandu jiġi stabbilit fl-Iskambju ta' Ittri imsejjaħ fl-Artikolu 1(5).Artikolu 31Esperjenza professjonaliB'deroga mill-Artikolu 6(1), membru ta' l-istaff militari li jaħdem fil-livell amministrattiv jew ta' konsultenza u li juri grad għoli ta' kompetenza għad-dmirijiet li għndhom jitwettqu jista' jiġi ssekondat lill-GSC.Artikolu 32Sospensjoni u terminazzjoni tas-sekondament1. Awtorizzazzjoni biex jiġi applikat l-Artikolu 7 għal membru ta' l-istaff militari ssekondat għandha tiġi mogħtija mis-Segretarju-Ġenerali/Rappreżentant Għoli.2. B'deroga mill-Artikolu 8, sekondament jista' jiġi mitmum jekk l-interessi tal-GSC jew ta' l-amministrazzjoni nazzjonali tal-membru ta' l-istaff militari ssekondat hekk jeħtieġu jew għal kwalunkwe kawża suffiċjenti oħra.Artikolu 33Nuqqas serju ta' ħarsien ta' l-obbligazzjonijiet1. B'deroga mill-Artikolu 8(3), sekondament jista' jiġi mitmum mingħajr notifika f'każijiet serji ta' nuqqas maħsub jew negliġenti tal-membru ta' l-istaff militari ssekondat biex iħares l-obbligazzjonijiet tiegħu. Din id-deċiżjoni għandha tiġi meħuda mis-Segretarju-Ġenerali/Rappreżentant Għoli wara li l-persuna in kwistjoni kellha l-opportunità tagħti d-difiża tagħha. Qabel ma jieħu d-deċiżjoni tiegħu, is-Segretarju-Ġenerali/Rappreżentant Għoli għandu jinnotifika lir-Rappreżentant Permanenti ta' l-Istat Membru ta' liema l-membru ta' l-istaff militari ssekondat hu ċittadin. Ulterjurament għal dik id-deċiżjoni, il-konċessjonijiet imsejħin fl-Artikoli 18 u 19 m'għandhomx jiġu mogħtija aktar.Qabel id-deċiżjoni msejħa fl-ewwel paragrafu, membru ta' l-istaff militari ssekondat jista' jiġi sospiż fejn nuqqas serju li jħares l-obbligazzjonijiet tiegħu hu allegat kontrih mis-Segretarju-Ġenerali/Rappreżentant Għoli wara li l-persuna in kwistjoni ġiet mogħtija opportunità biex tagħti d-difiża tagħha. Il-konċessjonijiet imsejħin fl-Artikoli 15 u 16 m'għandhomx jiġu mħallsin matul din is-sospensjoni, li ma tistax taqbeż tlett xhur.2. Is-Segretarju Ġenerali/Rappreżentant Għoli jista' jġib għall-attenzjoni ta' awtoritajiet nazzjonali kwalunkwe vjolazzjoni minn membru ta' l-istaff militari fuq sekondament tar-regoli stabbiliti jew imsejħin f'din id-Deċiżjoni.3. Membru ta' l-istaff militari fuq sekondament għandu jkompli jkun suġġett għar-regoli dixxiplinarji nazzjonali tiegħu.Artikolu 34Ħinijiet tax-xogħolIt-tieni sentenza ta' l-Artikolu 10(2) m'għandhiex tapplika għal staff militari ssekondat.Artikolu 35Leave speċjaliB'deroga mill-Artikolu 12(4), leave speċjali addizzjonali mhux imħallas jista' jiġi mogħti mil-GSC għal taħriġ mill-impjegatur bla ħsara għal talba rraġunata b'mod xieraq mill-impjegatur.Artikolu 36KonċessjonijietB'deroga mill-Artikolu 15(1) u l-Artikolu 16, l-Iskambju ta' Ittri msejjaħ fl-Artikolu 1(5) jista' jistabbilixxi li konċessjonijiet previsti ġo fih m'għandhomx jiġu mħallsin.Artikolu 37Post tar-residenza1. Il-membru ta' l-istaff militari ssekondat hu kkonsidrat li għandu l-post tar-residenza tiegħu fil-kapital ta' l-Istat Membru ta' liema hu ċittadin, meta, skond l-Artikolu 17(1), (2) u (3)(a), il-post tar-residenza tiegħu jinstab 150-il km jew inqas mil-post tas-sekondament.2. Il-membru ta' l-istaff militari ssekondat hu kkonsidrat li għandu l-post tar-residenza tiegħu fil-kapital ta' l-Istat Membru ta' liema hu ċittadin meta l-post tar-residenza prinċipali tal-mara jew tar-raġel jew tat-tifel jew tifla (tfal) imsejjaħ fl-Artikolu 17(3)(b) jinstab fi Stat Membru barra minn dak tas-sekondament.KAPITOLU VDISPOSIZZJONIJIET FINALIArtikolu 38TħassirId-Deċiżjonijiet li ġejjin għandhom jiġu mħassrin:- Id-Deċiżjoni tal-Kunsill tal-25 ta' Ġunju 1997 dwar ir-regoli applikabbli għal esperti nazzjonali mat-tneħħija għas-Segretarjat Ġenerali tal-Kunsill (Direttorat-Ġenerali għall-Ġustizzja u l-Affarijiet Interni) fil-kuntest ta' l-implimentazzjoni tal-pjan biex tikber il-ġlieda kontra d-delitti organizzati,- Id-Deċiżjoni tal-Kunsill tat-22 ta' Marzu 1999 dwar ir-regoli applikabbli għal esperti nazzjonali mat-tneħħija għas-Segretarjat Ġenerali tal-Kunsill (Direttorat-Ġenerali għall-Ġustizzja u l-Affarijiet Interni) fil-kuntest ta' l-istima kollettiva ta' l-għemil, applikazzjoni u implimentazzjoni effettiva mil-pajjiżi applikanti ta' l-acquis ta' l-Unjoni Ewropea fil-qasam tal-Ġustizja u l-Affarijiet Interni,- Id-Deċiżjoni tal-Kunsill 2001/41/KE tat-22 ta' Diċembru 2000 dwar ir-regoli applikabbli għal esperti nazzjonali mat-tneħħija għas-Segretarjat Ġenerali tal-Kunsill fil-kuntest ta' sistema ta' skambju għal uffiċjali tas-Segretarjat Ġenerali tal-Kunsill ta' l-Unjoni Ewropea u uffiċjali ta' amministrazzjonijiet nazzjonali jew ta' organizzazzjonijiet internazzjonali [2], u- Id-Deċiżjoni tal-Kunsill 2001/496/CFSP tal-25 ta' Ġunju 2001 dwar ir-regoli applikabbli għal staff militari nazzjonali fuq sekondament lis-Segretarjat Ġenerali tal-Kunsill sabiex jifforma l-istaff militari ta' l-Unjoni Ewropea [3].Artikolu 39EffettDin id-Deċiżjoni għandha tidħol fis-seħħ fil-jum tal-pubblikazzjoni tagħha fil-Ġurnal Uffiċjali ta' l-Unjoni Ewropea.Għandha tapplika mill-ewwel ġurnata tax-xahar wara d-dħul fis-seħħ tagħha għal kull sekondament ġdid jew tiġdid ta' sekondament.Magħmul fil-Lussemburgu, 16 Ġunju 2003.Għall-KunsillIl-PresidentG. Papandreou[1] ĠU L 27, tat-30.1.2001, p. 7.[2] ĠU L 11, tas-16.1.2001, p. 35. Id-Deċiżjoni kif emendata mid-Deċiżjoni 2002/34/KE (ĠU L 15, tas-17.1.2002, p. 29).[3] ĠU L 181, ta' l-4.7.2001, p. 1. Id-Deċiżjoni kif emendata mid-Deċiżjoni 2002/34/KE.--------------------------------------------------


title: Deċiżjoni tal-Kunsill 2014/475/PESK tat- 18 ta' lulju 2014 li temenda d-Deċiżjoni 2014/145/PESK dwar miżuri restrittivi fir-rigward ta' azzjonijiet li jipperikolaw jew jheddu l-integrità territorjali, is-sovranità u l-indipendenza tal-Ukraina

text:
               19.7.2014

               MT

               Il-Ġurnal Uffiċjali tal-Unjoni Ewropea

               L 214/28

         DEĊIŻJONI TAL-KUNSILL 2014/475/PESK
   tat-18 ta' lulju 2014
   li temenda d-Deċiżjoni 2014/145/PESK dwar miżuri restrittivi fir-rigward ta' azzjonijiet li jipperikolaw jew jheddu l-integrità territorjali, is-sovranità u l-indipendenza tal-Ukraina
   IL-KUNSILL TAL-UNJONI EWROPEA,
   Wara li kkunsidra t-Trattat dwar l-Unjoni Ewropea, u b'mod partikolari l-Artikolu 29 tiegħu,
   Billi:

               (1)

               Fis-17 ta' Marzu 2014, il-Kunsill adotta d-Deċiżjoni 2014/145/PESK (1).

               (2)

               Fid-dawl tal-gravità tas-sitwazzjoni fl-Ukraina, il-kondizzjonijiet għall-iffriżar ta' fondi u riżorsi ekonomiċi għandhom jiġu estiżi biex jimmiraw persuni ġuridiċi, entitajiet jew korpi li jappoġġaw b'mod materjali jew finanzjarju azzjonijiet li jipperikolaw jew jheddu l-integrità territorjali, is-sovranità u l-indipendenza tal-Ukraina.

               (3)

               Hija meħtieġa aktar azzjoni mill-Unjoni sabiex dawn il-miżuri jiġu implimentati.

               (4)

               Id-Deċiżjoni 2014/145/PESK għandha tiġi emendata kif meħtieġ,

         ADOTTA DIN ID-DEĊIŻJONI:
   Artikolu 1
   L-Artikolu 2(1) tad-Deċiżjoni tal-Kunsill 2014/145/PESK hija sostitwita b'dan li ġej:

      “1.   Il-fondi u r-riżorsi ekonomiċi kollha li jappartjenu għal, jew huma proprjetà ta', jew huma miżmuma jew ikkontrollati minn:

                  —

                  persuni fiżiċi responsabbli għal, li jappoġġaw b'mod attiv jew li jimplimentaw azzjonijiet jew politiki li jipperikolaw jew jheddu l-integrità territorjali, is-sovranità u l-indipendenza tal-Ukraina, jew l-istabbiltà jew is-sigurtà fl-Ukraina, jew li jostakolaw il-ħidma ta' organizzazzjonijiet internazzjonali fl-Ukraina, u persuni fiżiċi jew ġuridiċi, entitajiet jew korpi assoċjati magħhom;

                  —

                  persuni ġuridiċi; entitajiet jew korpi li jappoġġaw b'mod materjali jew finanzjarju, azzjonijiet li jipperikolaw jew jheddu l-integrità territorjali, is-sovranità u l-indipendenza tal-Ukraina; jew

                  —

                  persuni ġuridiċi, entitajiet jew korpi fil-Krimea jew Sevastopol li s-sjieda tagħhom tkun ġiet trasferita b'mod li jmur kontra l-liġi tal-Ukraina, jew persuni ġuridiċi, entitajiet jew korpi li jkunu bbenefikaw minn dan it-trasferiment,

            kif elenkat fl-Anness, għandhom jiġu ffriżati.”

   Artikolu 2
   Din id-Deċiżjoni għandha tidħol fis-seħħ fid-data tal-pubblikazzjoni tagħha f'Il-Ġurnal Uffiċjali tal-Unjoni Ewropea.

      Magħmul fi Brussell, it-18 ta' Lulju 2014.

            Għall-Kunsill

            Il-President

         S. GOZI

      (1)  Deċiżjoni tal-Kunsill 2014/145/PESK tas-17 ta' Marzu 2014 dwar miżuri restrittivi fir-rigward ta' azzjonijiet li jipperikolaw jew jheddu l-integrità territorjali, is-sovranità u l-indipendenza tal-Ukraina (ĠU L 78, 17.3.2014, p. 16).


title: Id-Deċiżjoni tal-Kunsill tad-19 ta’ Ġunju 1989 li tistabbilixxi Kumitat dwar il-Programmi ta’ l-Istatistiċi tal-Komunitajiet Ewropej

text:
Avviż Legali Importanti

|

31989D0382

Official Journal L 181 , 28/06/1989 P. 0047 - 0047 Finnish special edition: Chapter 13 Volume 19 P. 0021  Swedish special edition: Chapter 13 Volume 19 P. 0021

		Id-Deċiżjoni tal-Kunsilltad-19 ta’ Ġunju 1989li tistabbilixxi Kumitat dwar il-Programmi ta’ l-Istatistiċi tal-Komunitajiet Ewropej(89/382/KEE, Euratom)IL-KUNSILL TAL-KOMUNITAJIET EWROPEJ,Wara li kkunsidra t-Trattat li jistabbilixxi l-Komunità Ekonomika Ewropea,Wara li kkunsidra t-Trattat li jistabbilixxi l-Komunità Ewropea ta’ l-Enerġija Atomika,Wara li kkunsidra l-abbozz tad-Deċiżjoni sottomess mill-Kummissjoni,Wara li kkunsidra l-opinjoni tal-Parlament Ewropew [1],Billi r-Riżoluzzjoni tal-Kunsill tad-19 ta’ Ġunju 1989 dwar l-implimentazzjoni ta’ pjan ta’ azzjonijiet prijoritarji fil-qasam ta’ l-informazzjoni statistika: Il-Programm Statistiku tal-Komunitajiet Ewropej (1989-1992) [2] enfasizzat il-ħtieġa ta’ programm statistiku komprensiv u koerenti biex jappoġġa l-għanijiet tal-Komunitajiet Ewropej;Billi l-implimentazzjoni tal-Programm Statistiku jsejjaħ għal deċiżjonijiet li jissodisfaw il-ħtiġiet tal-Komunità, it-twaqqif ta’ prijoritajiet u d-dħul ta’ proċeduri biex isaħħu l-kooperazzjoni mill-qrib li teżisti bejn l-Istati Membri u l-Kummissjoni;Billi, biex isseħħ din il-kooperazzjoni, għandu jiġi stabbilit kumitat li jkollu r-responsabbiltà li jgħin lill-Kummissjoni fl-implimentazzjoni tal-Programmi Statistiċi tal-Komunitajiet Ewropej;Billi huwa mixtieq li din il-kooperazzjoni tinkludi l-oqsma kollha li jaqgħu taħt il-Programmi Statistiċi tal-Komunitajiet Ewropej,IDDEĊIEDA KIF ĠEJ:Artikolu 1Kumitat għall-Programmi Statistiċi, hawnhekk iżjed ‘l quddiem imsejjaħ il-Kumitat, huwa b’dan stabbilit u għandu jkun kompost minn rappreżentanti ta’ l-istituzzjonijiet statistiċi ta’ l-Istati Membri taħt il-presidenza ta’ rappresentat tal-Kummissjoni (id-Direttur-Ġenerali ta’ l-Uffiċju ta’ l-Istatistika tal-Komunitajiet Ewropej).Artikolu 2Il-Kumitat għandu jgħin lill-Kummissjoni fil-koordinazzjoni ġenerali tal-Programmi Statistiċi Multiannwali, sabiex jiżgura li l-azzjonijiet li għandhom jittieħdu jkunu konsistenti ma’ dawk li jkunu ġew deċiżi fil-programmi statistiċi nazzjonali.Artikolu 3Il-Kummissjoni għandha tikkonsulta lill-Kumitat dwar:(a) il-miżuri li bi ħsiebha twettaq biex tikseb l-għanijiet imsemmija fil-Programmi Statistiċi Multiannwali, u il-mezzi u l-iskedi ta’ żmien biex tiksibhom;(b) l-iżviluppi fil-Programmi Statistiċi Multiannwali;(ċ) kull kwistjoni oħra, b’mod partikulari l-kwistjonijiet ta’ metodoloġija, li joħorġu mill-istabbiliment jew mill-implimentazzjoni tal-Programmi Statistiċi li jitqajmu mill-president tiegħu, jew fuq l-inzjattiva tiegħu stess jew fuq it-talba ta’ xi Stat Membru.Artikolu 4Barra minn dan, il-Kumitat għandu jeżerċita dawk il-funzjonijiet li huma attribwiti lilu bl-atti tal-Kunsill fil-qasam ta’ l-istatistika, skond il-proċeduri stabbiliti minn dawn id-dispożizzjonijiet, b’konformità mad-Deċiżjoni 87/373/KEE [3].Artikolu 5Il-Kumitat għandu jipprepara rapport ta’ kull sena li jkun fih ħarsa lejn ix-xogħol statistiku li huwa responsabbli għalih. Ir-rapport għandu jintbagħat mill-Kummissjoni lill-Parlament Ewropew u lill-Kunsill.Artikolu 6Il-Kumitat għandu jfassal ir-regoli ta’ proċedura tiegħu.Magħmula fil-Lussemburgu, fid-19 ta’ Ġunju 1989.Għall-KunsillIl-PresidentC. Solchaga catalan[1] ĠU C 158, tas-6.26.1989.[2] ĠU C 161, tad-29.6.1989, p. 1.[3] ĠU L 197, tat-18.7.1987, p. 33.--------------------------------------------------


title: 2011/121/UE: Deċiżjoni tal-Kummissjoni tal- 21 ta’ Frar 2011 li tistabbilixxi l-miri ta’ prestazzjoni u l-limiti ta’ twissija għall-Unjoni Ewropea kollha għall-forniment tas-servizzi tan-navigazzjoni tal-ajru mill-2012 sal-2014  Test b’relevanza għaż-ŻEE

text:
               23.2.2011

               MT

               Il-Ġurnal Uffiċjali tal-Unjoni Ewropea

               L 48/16

         DEĊIŻJONI TAL-KUMMISSJONI
   tal-21 ta’ Frar 2011
   li tistabbilixxi l-miri ta’ prestazzjoni u l-limiti ta’ twissija għall-Unjoni Ewropea kollha għall-forniment tas-servizzi tan-navigazzjoni tal-ajru mill-2012 sal-2014
   (Test b’relevanza għaż-ŻEE)
   (2011/121/UE)
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat ir-Regolament (KE) Nru 549/2004 tal-Parlament Ewropew u tal-Kunsill tal-10 ta’ Marzu 2004 li jippreskrivi l-qafas għall-ħolqien tal-Ajru Uniku Ewropew (ir-Regolament qafas) (1), u b’mod partikolari l-Artikolu 11(1) tiegħu,
   Billi:

               (1)

               Ir-Regolament tal-Kummissjoni (UE) Nru 691/2010 tad-29 ta’ Lulju 2010 li jistabbilixxi skema ta’ prestazzjoni għas-servizzi tan-navigazzjoni bl-ajru u għall-funzjonijiet tan-netwerk u li jemenda r-Regolament (KE) Nru 2096/2005 li jistabbilixxi rekwiżiti komuni għall-forniment ta’ servizzi ta’ navigazzjoni bl-ajru (2) jipprovdi għall-adozzjoni mill-Kummissjoni ta’ miri ta’ prestazzjoni għall-Unjoni Ewropea kollha.

               (2)

               Fis-27 ta’ Mejju 2010 il-Kummissjoni għamlet konsultazzjoni dwar l-approċċ u l-proċessi għall-istabbiliment tal-miri ta’ prestazzjoni għall-Unjoni Ewropea kollha, u assoċjat flimkien il-partijiet interessati kollha elenkati fl-Artikolu 10(3) tar-Regolament (KE) Nru 549/2004.

               (3)

               Fid-29 ta’ Lulju 2010 il-Kummissjoni nnominat Korp ta’ Analiżi tal-Prestazzjoni skont l-Artikolu 3 tar-Regolament (UE) Nru 691/2010 biex jassistiha fl-implimentazzjoni tal-iskema tal-prestazzjoni.

               (4)

               Il-Korp ta’ Analiżi tal-Prestazzjoni ħejja proposti għall-miri ta’ prestazzjoni għall-Unjoni Ewropea kollha b’kollaborazzjoni mal-EASA, li fit-2 ta’ Awwissu 2010 ġew ippreżentati lill-partijiet interessati għall-konsultazzjoni kif rikjest mill-Artikolu 9(1) tar-Regolament (UE) Nru 691/2010.

               (5)

               Il-miri ta’ prestazzjoni għall-Unjoni Ewropea kollha għall-ambjent, il-kapaċità u l-kosteffiċjenza u li kienu proposti mill-Korp ta’ Analiżi tal-Prestazzjoni ġew ivverifikati mal-EASA għall-konsistenza mal-objettivi dominanti ta’ sikurezza.

               (6)

               Fis-27 ta’ Settembru 2010 il-Korp ta’ Analiżi tal-Prestazzjoni wassal lill-Kummissjoni r-Rakkomandazzjonijiet tiegħu għall-miri ta’ prestazzjoni għall-Unjoni Ewropea kollha għall-perjodu 2012-2014 f’rapport li jissustanza kull rakkomandazzjoni bi spjegazzjoni tas-suppożizzjonijiet u r-raġunijiet li ntużaw għall-istabbiliment tal-miri u li fl-annessi fih dokument ta’ konsultazzjoni li jiġbor fil-qosor il-proċess tal-konsultazzjoni kif ukoll dokument ta’ kummenti ta’ reazzjoni li jispjega kif tqiesu l-kummenti fit-tħejjija tar-rakkomandazzjonijiet lill-Kummissjoni.

               (7)

               Il-miri ta’ prestazzjoni għall-Unjoni Ewropea kollha huma bbażati fuq l-informazzjoni li kienet disponibbli għall-Kummissjoni u l-Korp ta’ Analiżi tal-Prestazzjoni sal-24 ta’ Novembru 2010. Skont il-previżjonijiet li ngħataw lill-Kummissjoni u lill-Eurokontroll mill-Istati Membri skont id-dispożizzjonijiet tar-Regolament tal-Kummissjoni (KE) Nru 1794/2006 (3) ir-rata ta’ unità medja ddeterminata għall-Unjoni Ewropea kollha għal servizzi tan-navigazzjoni bl-ajru en route hija ta’ EUR 55,91 fl-2014 (espressa f’termini reali, f’EUR fl-2009), b’valuri annwali intermedji ta’ EUR 58,38 fl-2012 u EUR 56,95 fl-2013. Dawn il-valuri jikkunsidraw l-aktar kosti riċenti ppjanati tal-Aġenzija tal-Ewrokontroll, li jinkludu tnaqqis ta’ darba biss għall-Istati Membri tal-UE ta’ EUR 0,69 għal kull unità ta’ servizz en route fl-2011. Il-Kummissjoni, meta tikkunsidra r-rapport tal-Korp ta’ Analiżi tal-Prestazzjoni u t-titjib fl-effiċjenza li tista’ tiġi mistennija mill-implimentazzjoni gradwali u kkoordinata tal-elementi kollha tat-tieni pakkett tal-Ajru Uniku Ewropew, hija tal-opinjoni li l-mira tal-kosteffiċjenza għall-Unjoni Ewropea kollha tista’ tiġi stabbilita f’livell aktar baxx mill-aktar pjanijiet riċenti kkonsolidati mill-Istati Membri.

               (8)

               Il-Pjan Regolatorju Ewropew għall-Ġestjoni tat-Traffiku tal-Ajru, dokument ħaj li hu magħmul minn pjan ta’ azzjoni miftiehem b’mod komuni li jkopri kemm l-iżvilupp kif ukoll l-adozzjoni ta’ SESAR, ġie awtorizzat mill-Kunsill fit-30 ta’ Marzu 2009 (4). Fih hemm il-viżjoni politika u l-għan ta’ livell għoli tal-Kummissjoni għall-Ajru Uniku Ewropew u l-pilastru teknoloġiku tiegħu fl-oqsma ta’ prestazzjoni ewlenin li huma s-sikurezza, l-ambjent, il-kapaċità u l-kosteffiċjenza, u l-istabbiliment tal-miri ta’ prestazzjoni għall-Unjoni Ewropea kollha għandhom jiġu kkunsidrati parti minn proċess li jimmira li jinkisbu dawn l-objettivi.

               (9)

               Matul l-ewwel perjodu ta’ referenza għall-iskema ta’ prestazzjoni l-Kummissjoni, b’konsulenza mal-EASA, għandha tivvaluta u tivvalida l-indikaturi ewlenin tal-prestazzjoni tas-sikurezza, biex ikun żgurat li r-riskju għas-sikurezza jiġi identifikat, mitigat u ġestit b’mod xieraq. L-Istati Membri għandhom iwettqu monitoraġġ u għandhom jippubblikaw dawn l-indikaturi ewlenin ta’ prestazzjoni u jistgħu jistabbilixxu miri korrispondenti.

               (10)

               Fl-applikazzjoni tal-premessa 18, l-Artikoli 10 u 13, l-Anness II, il-punt 1.2 u l-Anness III, il-punt 1 tar-Regolament (UE) Nru 691/2010, il-miri ta’ prestazzjoni tal-blokka tal-ispazju tal-ajru nazzjonali jew funzjonali ma għandhomx għalfejn ikunu ugwali għall-miri ta’ prestazzjoni għall-Unjoni Ewropea kollha. għandhom ikunu konsistenti ma’ dawn il-miri ta’ prestazzjoni għall-Unjoni Ewropea kollha. Il-pjanijiet ta’ prestazzjoni tal-blokka tal-ispazju tal-ajru nazzjonali jew funzjonali għandhom jirriflettu din il-konsistenza.

               (11)

               Il-valutazzjoni mwettqa mill-Kummissjoni tal-pjanijiet u l-miri tal-prestazzjoni tal-blokki tal-ispazju tal-ajru nazzjonali jew funzjonali għandha tkun globali, u tqabbel kull mira mal-oħrajn b’mod bilanċjat, u jiġu kkunsidrati l-kompromessi ġustifikati bejn oqsma ta’ prestazzjoni differenti, filwaqt li jiġu kkunsidrati l-objettivi dominanti ta’ sikurezza. Għandha tikkunsidra l-kuntest lokali, partikolarment għall-Istati b’rati baxxi ta’ unitajiet jew li jaqgħu taħt il-‘Mekkaniżmu Ewropew tal-Appoġġ’, bħal miżuri li ttieħdu diġà għat-trażżin tal-kostijiet, kostijiet ppjanati għal programmi speċifiċi biex isir titjib fil-prestazzjoni f’oqsma ta’ prestazzjoni ddedikati, u l-karatteristiċi speċifiċi li jinkludu kisbiet kif ukoll nuqqasijiet. Bl-applikazzjoni tal-Artikolu 13(1) tar-Regolament (UE) Nru 691/2010, għandha tikkunsidra b’mod xieraq l-evoluzzjoni tal-kuntest li tista’ tkun seħħet bejn id-data tal-adozzjoni tal-miri għall-Unjoni Ewropea kollha u d-data tal-validazzjoni. Il-valutazzjoni għandha tikkunsidra wkoll il-progress li sar diġà minn Stati Membri mill-adozzjoni tar-Regolament (KE) Nru 1070/2009 tal-Parlament Ewropew u tal-Kunsill (5) f’diversi oqsma ewlenin ta’ prestazzjoni u partikolarment fil-qasam tal-kosteffiċjenza;

               (12)

               Fl-applikazzjoni tad-dispożizzjonijiet tar-Regolament (KE) Nru 1794/2006, l-Istati Membri għandhom ikunu jistgħu jitrasferixxu minn sena għal oħra l-profitti jew it-telf li jkunu ġarrbu sas-sena 2011 inkluża;

               (13)

               Il-miżuri pprovduti f’din id-Deċiżjoni huma skont l-opinjoni tal-Kumitat dwar Ajru Uniku.

         ADOTTAT DIN ID-DEĊIŻJONI:
   Artikolu 1
   Il-miri ta’ prestazzjoni għall-Unjoni Ewropea kollha
   Għall-perjodu ta’ referenza għall-prestazzjoni li jibda’ fl-1 ta’ Jannar 2012 u jispiċċa fil-31 ta’ Diċembru 2014, il-miri tal-prestazzjoni għall-Unjoni Ewropea kollha għandhom ikunu kif ġej:
   (a)   Mira tal-ambjent: titjib b’0.75 punti perċentwali tal-indikatur tal-medja tal-effiċjenza ta’ titjira en route orizzontali fl-2014 meta mqabbel mas-sitwazzjoni fl-2009.
   (b)   Mira tal-kapaċità: titjib fil-medja tad-dewmien minħabba l-Ġestjoni tal-Fluss tat-Traffiku tal-Ajru (ATFM) en route sabiex jintlaħaq il-massimu ta’ 0,5 ta’ minuta għal kull titjira fl-2014.
   (c)   Mira tal-kosteffiċjenza: tnaqqis fir-rata ta’ unità medja ddeterminata għall-Unjoni Ewropea kollha għas-servizzi tan-navigazzjoni bl-ajru en route minn EUR 59,97 fl-2011 għall-EUR 53,92 fl-2014 (espressa f’termini reali, f’EUR fl-2009), b’valuri annwali intermedji ta’ EUR 57,88 fl-2012 u EUR 55,87 fl-2013.
   Artikolu 2
   Limitu ta’ twissija
   (1)   Għall-indikaturi ewlenin tal-prestazzjoni kollha applikabbli għall-perjodu ta’ referenza għall-prestazzjoni, il-limitu ta’ twissija li jekk jinqabeż jista’ jiġi attivat il-mekkaniżmu ta’ twissija msemmi fl-Artikolu 18 tar-Regolament (UE) Nru 691/2010 għandu jkun varjazzjoni fuq sena kalendarja ta’ mhux inqas minn 10 % tat-traffiku reali rreġistrat mill-Korp ta’ Analiżi tal-Prestazzjoni meta mqabbel mal-previżjonijiet tat-traffiku msemmija fl-Artikolu 3.
   (2)   Għall-indikatur tal-kosteffiċjenza, il-limitu għat-twissija tal-evoluzzjoni tal-kostijiet li jekk jinqabeż jista’ jiġi attivat il-mekkaniżmu ta’ twissija msemmi fl-Artikolu 18 tar-Regolament (UE) Nru 691/2010 għandu jkun varjazzjoni fuq sena kalendarja ta’ mhux inqas minn 10 % tal-kostijiet attwali fil-livell tal-Unjoni Ewropea kollha rreġistrati mill-Korp ta’ Analiżi tal-Prestazzjoni meta mqabbel mal-kostijiet ddeterminati ta’ referenza msemmija fl-Artikolu 3.
   Artikolu 3
   Suppożizzjonijiet
   L-Artikolu 1 u 2 ta’ din id-Deċiżjoni huma bbażati fuq is-suppożizzjonijiet li ġejjin:

               (1)

               il-previżjonijiet tat-traffiku fil-livell tal-Unjoni Ewropea kollha, espressi f’unitajiet ta’ servizz en route: 108 776 000 fl-2012, 111 605 000 fl-2013 u 114 610 000 fl-2014.

               (2)

               Il-kostijiet iddeterminati ta’ referenza previsti fil-livell tal-Unjoni Ewropea kollha (espressi f’termini reali, f’EUR fl-2009): 6 296 000 000 fl-2012, 6 234 000 000 fl-2013 u 6 179 000 000 fl-2014.

         Artikolu 4
   Reviżjoni tal-miri għall-Unjoni Ewropea kollha
   Skont l-Artikolu 16(1) tar-Regolament (UE) Nru 691/2010, il-Kummissjoni għandha tiddeċiedi li tirrevedi l-miri għall-UE kollha stabbiliti fl-Artikolu 1 jekk, qabel il-bidu tal-perjodu ta’ referenza, jkollha evidenza sostanzjali li d-dejta inizjali, is-suppożizzjonijiet u/jew ir-raġunijiet użati għall-istabbiliment tal-miri inizjali għall-UE kollha ma għadhomx validi.
   Artikolu 5
   Id-dħul fis-seħħ
   Din id-Deċiżjoni għandha tidħol fis-seħħ fil-jum tal-pubblikazzjoni tagħha f’Il-Ġurnal Uffiċjali tal-Unjoni Ewropea. Il-pjanijiet ta’ prestazzjoni tal-blokki tal-ispazju tal-ajru nazzjonali jew funzjonali adottati wara l-1 ta’ Jannar 2012 għandhom japplikaw retroattivament mill-ewwel jum tal-perjodu ta’ referenza.

      Magħmul fi Brussell, il-21 ta’ Frar 2011.

            Għall-Kummissjoni

            Il-President

         José Manuel BARROSO

      (1)  ĠU L 96, 31.3.2004, p. 1.

      (2)  ĠU L 201, 3.8.2010, p. 1.

      (3)  ĠU L 341, 7.12.2006, p. 3.

      (4)  Deċiżjoni tal-Kunsill 2009/320/KE (ĠU L 95, 9.4.2009, p. 41).

      (5)  ĠU L 300, 14.11.2009, p. 34.


title: Deċiżjoni tal-Kunsill 2014/145/PESK tas- 17 ta’ Marzu 2014 dwar miżuri restrittivi fir-rigward ta' azzjonijiet li jipperikolaw jew jheddu l-integrità territorjali, is-sovranità u l-indipendenza tal-Ukraina

text:
               17.3.2014

               MT

               Il-Ġurnal Uffiċjali tal-Unjoni Ewropea

               L 78/16

         DEĊIŻJONI TAL-KUNSILL 2014/145/PESK
   tas-17 ta’ Marzu 2014
   dwar miżuri restrittivi fir-rigward ta' azzjonijiet li jipperikolaw jew jheddu l-integrità territorjali, is-sovranità u l-indipendenza tal-Ukraina
   IL-KUNSILL TAL-UNJONI EWROPEA,
   Wara li kkunsidra t-Trattat dwar l-Unjoni Ewropea, u b’mod partikolari l-Artikolu 29 tiegħu,
   Billi:

               (1)

               Fis-6 ta' Marzu 2014, il-Kapijiet ta' Stat jew ta' Gvern tal-Istati Membri tal-Unjoni kkundannaw bil-qawwa l-ksur mhux provokat tas-sovranità u l-integrità territorjali tal-Ukraina mill-Federazzjoni Russa u appellaw lill-Federazzjoni Russa biex tirtira immedjatament il-forzi armati tagħha lejn iż-żoni ta' stazzjonament permanenti tagħhom, f'konformità mal-ftehimiet rilevanti. Huma appellaw lill-Federazzjoni Russa biex tippermetti aċċess immedjat lil osservaturi internazzjonali. Il-Kapijiet ta' Stat jew ta' Gvern qiesu li d-deċiżjoni mill-Kunsill Suprem tar-Repubblika Awtonoma tal-Krimea li jsir referendum dwar l-istatus futur tat-territorju tmur kontra l-Kostituzzjoni tal-Ukraina u hija għalhekk illegali.

               (2)

               Il-Kapijiet ta' Stat jew ta' Gvern iddeċidew li jieħdu azzjonijiet, inklużi dawk previsti mill-Kunsill fit-3 ta' Marzu 2014, b'mod partikolari li jissospendu t-taħditiet bilaterali mal-Federazzjoni Russa dwar kwistjonijiet ta' viża kif ukoll taħditiet mal-Federazzjoni Russa dwar Ftehim ġdid. komprensiv li għandu jissostitwixxi s-Sħubija eżistenti u l-Ftehim ta' Kooperazzjoni.

               (3)

               Il-Kapijiet ta' Stat jew ta' Gvern issottolinjaw li s-soluzzjoni għall-kriżi għandha tinstab permezz ta' negozjati bejn il-Gvernijiet tal-Ukraina u tal-Federazzjoni Russa, inkluż permezz ta' mekkaniżmi multilaterali potenzjali, u li fin-nuqqas ta' riżultati f'perjodu ta' żmien limitat l-Unjoni ser tiddeċiedi dwar miżuri addizzjonali, bħal projbizzjonijiet fuq l-ivvjaġġar, iffriżar tal-assi u t-tħassir tas-summit UE-Russja.

               (4)

               Fiċ-ċirkostanzi attwali, għandhom jiġu imposti restrizzjonijiet fuq l-ivvjaġġar u ffriżar tal-assi kontra persuni responsabbli għal azzjonijiet li jipperikolaw jew jheddu l-integrità territorjali, is-sovranità u l-indipendenza tal-Ukraina, inkluż azzjonijiet dwar l-istatus futur ta' kwalunkwe parti mit-territorju li jmorru kontra l-Kostituzzjoni tal-Ukraina, u persuni, entitajiet jew korpi assoċjati magħhom.

               (5)

               Hija meħtieġa azzjoni ulterjuri mill-Unjoni sabiex jiġu implimentati ċerti miżuri,

         ADOTTA DIN ID-DEĊIŻJONI:
   Artikolu 1
   1.   L-Istati Membri għandhom jieħdu l-miżuri meħtieġa sabiex jimpedixxu d-dħul fit-territorji tagħhom, jew it-transitu minnhom, tal-persuni fiżiċi responsabbli għal azzjonijiet li jipperikolaw jew jheddu l-integrità territorjali, is-sovranità u l-indipendenza tal-Ukraina, u ta' persuni fiżiċi assoċjati magħhom, kif elenkati fl-Anness.
   2.   Il-paragrafu 1 ma għandux jobbliga lil Stat Membru biex jiċħad id-dħul fit-territorju tiegħu liċ-ċittadini tiegħu stess.
   3.   Il-paragrafu 1 għandu jkun mingħajr preġudizzju għall-każijiet fejn Stat Membru jkun marbut minn obbligu taħt id-dritt internazzjonali, jiġifieri:

               (a)

               bħala pajjiż ospitanti għal organizzazzjoni intergovernattiva internazzjonali;

               (b)

               bħala pajjiż ospitanti għal konferenza internazzjonali msejħa minn Nazzjonijiet Uniti, jew taħt l-awspiċji tagħha;

               (c)

               taħt ftehim multilaterali li jikkonferixxi privileġġi u immunitajiet; jew

               (d)

               taħt it-Trattat ta' Konċiljazzjoni tal-1929 (il-Patt Lateran) konkluż mis-Santa Sede (Stat tal-Belt tal-Vatikan) u l-Italja.

         4.   Il-paragrafu 3 għandu jiġi kkunsidrat bħala li japplika wkoll f’każijiet fejn Stat Membru jkun pajjiż ospitanti għall-Organizzazzjoni għas-Sigurtà u l-Kooperazzjoni fl-Ewropa (OSKE).
   5.   Il-Kunsill għandu jkun infurmat debitament fil-każijiet kollha fejn Stat Membru jagħti eżenzjoni skont il-paragrafi 3 jew 4.
   6.   L-Istati Membri jistgħu jagħtu eżenzjonijiet mill-miżuri imposti taħt il-paragrafu 1 fejn l-ivvjaġġar ikun ġustifikat minħabba ħtieġa umanitarja urġenti, jew minħabba attendenza f'laqgħat intergovernattivi, u dawk promossi jew ospitati mill-Unjoni, jew ospitati minn Stat Membru li jkollu l-Presidenza tal-OSKE, fejn isir djalogu politiku li jippromwovi direttament l-objettivi ta' politika tal-miżuri restrittivi, inkluż appoġġ għall-integrità territorjali, is-sovranità u l-indipendenza tal-Ukraina.
   7.   Stat Membru li jixtieq jagħti l-eżenzjonijiet imsemmija fil-paragrafu 6 għandu jinnotifika lill-Kunsill bil-miktub. L-eżenzjoni ser tiġi kkunsidrata bħala mogħtija għajr jekk wieħed jew aktar mill-membri tal-Kunsill jagħmel oġġezzjoni bil-miktub fi żmien jumejn ta' ħidma minn meta tiġi riċevuta n-notifika tal-eżenzjoni proposta. F'każ li membru wieħed jew aktar tal-Kunsill joġġezzjonaw, il-Kunsill li jaġixxi b'maġġoranza kwalifikata, jista' jiddeċiedi li jagħti l-eżenzjoni proposta.
   8.   Fejn, skont il-paragrafi 3, 4, 6 u 7, Stat Membru jawtorizza d-dħul fit-territorju tiegħu, jew it-transitu minnu, ta’ persuni elenkati fl-Anness, l-awtorizzazzjoni għandha tkun limitata għall-fini li għalih hija ġiet mogħtija lill-persuna kkonċernata minnha.
   Artikolu 2
   1.   Il-fondi u r-riżorsi ekonomiċi kollha li jappertjenu lil, jew huma proprjetà ta', miżmuma jew ikkontrollati minn persuni fiżiċi responsabbli għal azzjonijiet li jipperikolaw jew jheddu l-integrità territorjali, is-sovranità u l-indipendenza tal-Ukraina u persuni fiżiċi jew ġuridiċi, entitajiet jew korpi assoċjati magħhom, kif elenkati fl-Anness, għandhom jiġu ffriżati.
   2.   L-ebda fond jew riżorsa ekonomika ma għandha ssir disponibbli, direttament jew indirettament, lil jew għal benefiċċju ta’ persuni fiżiċi jew ġuridiċi, entitajiet jew korpi elenkati fl-Anness.
   3.   L-awtorità kompetenti ta’ Stat Membru tista' tawtorizza r-rilaxx ta’ ċerti fondi jew riżorsi ekonomiċi ffriżati, jew li tagħmel disponibbli ċerti fondi jew riżorsi ekonomiċi, taħt tali kondizzjonijiet li hi tikkunsidra adatti, wara li tkun iddeterminat li l-fondi jew ir-riżorsi ekonomiċi konċernati huma:

               (a)

               meħtieġa biex jiġu sodisfatti l-ħtiġijiet bażiċi tal-persuni elenkati fl-Anness u l-membri tal-familji dipendenti minnhom, inklużi pagamenti għal ikel, kera jew ipoteki, mediċini u kura medika, taxxi, primjums tal-assigurazzjoni, u ħlasijiet ta’ servizzi pubbliċi;

               (b)

               maħsuba esklussivament għall-pagament ta’ onorarji professjonali raġonevoli u għar-rimborż ta’ spejjeż imġarrba li huma assoċjati mal-provvista ta’ servizzi legali;

               (c)

               maħsuba esklussivament għall-pagament ta' tariffi jew imposti ta' servizzi għaż-żamma jew il-manutenzjoni regolari ta’ fondi jew riżorsi ekonomiċi ffriżati; jew

               (d)

               meħtieġa għal spejjeż straordinarji, dment li l-awtorità kompetenti tkun innotifikat lill-awtoritajiet kompetenti ta’ Stati Membri oħrajn u lill-Kummissjoni bir-raġunijiet li għalihom tqis li għandha tingħata awtorizzazzjoni speċifika, tal-inqas ġimagħtejn qabel l-awtorizzazzjoni.

         L-Istat Membru konċernat għandu jinforma lill-Istati Membri l-oħrajn u lill-Kummissjoni bi kwalunkwe awtorizzazzjoni mogħtija taħt dan il-paragrafu.
   4.   B'deroga mill-paragrafu 1, l-awtoritajiet kompetenti ta' Stat Membru jistgħu jawtorizzaw ir-rilaxx ta' ċerti fondi ffriżati jew riżorsi ekonomiċi ffriżati, dment li jkunu ssodisfati l-kondizzjonijiet li ġejjin:

               (a)

               il-fondi jew riżorsi ekonomiċi jkunu l-oġġett ta' sentenza arbitrali mogħtija qabel id-data li fiha l-persuna, l-entità jew il-korp imsemmijin fil-paragrafu 1 ikunu ġew elenkati fl-Anness, jew ta' deċiżjoni ġudizzjarja, jew amministrattiva mogħtija fl-Unjoni, jew deċiżjoni ġudizzjarja li tkun esegwibbli fl-Istat Membru konċernat, qabel jew wara dik id-data;

               (b)

               il-fondi jew riżorsi ekonomiċi ser jintużaw esklużivament biex jagħmlu tajjeb għal pretensjonijiet assigurati mit-tali sentenza jew rikonoxxuti bħala validi fit-tali sentenza, fil-limiti stabbiliti mil-liġijiet u regolamenti applikabbli li jirregolaw id-drittijiet ta' persuni li jkollhom dawn il-pretensjonijiet;

               (c)

               id-deċiżjoni ma tkunx għall-benefiċċju ta' persuna fiżika jew ġuridika, entità jew korp elenkati fl-Anness; u

               (d)

               ir-rikonoxximent tad-deċiżkoni ma jmurx kontra l-ordni pubbliku fl-Istat Membru konċernat.

         L-Istat Membru konċernat għandu jinforma lill-Istati Membri l-oħrajn u lill-Kummissjoni bi kwalunkwe awtorizzazzjoni mogħtija taħt dan il-paragrafu.
   5.   Il-paragrafu 1 ma għandux iżomm lil persuna fiżika jew ġuridika, entità jew korp elenkati milli tagħmel pagament dovut taħt kuntratt li daħlet għalih qabel id-data li fiha t-tali persuna fiżika jew ġuridika, entità jew korp ikunu ġew elenkati fl-Anness, dment li l-Istat Membru konċernat jkun iddetermina li l-pagament ma jiġix riċevut direttament jew indirettament minn persuna fiżika jew ġuridika, entità jew korp imsemmijin fil-paragrafu 1.
   6.   Il-paragrafu 2 ma għandux japplika għaż-żieda mal-kontijiet iffriżati ta’:

               (a)

               imgħax jew qligħ ieħor fuq dawk il-kontijiet;

               (b)

               pagamenti dovuti minħabba kuntratti, ftehimiet jew obbligi li ġew konklużi jew li rriżultaw qabel id-data li fiha dawk il-kontijiet saru soġġetti għall-miżuri previsti fil-paragrafi 1 u 2; jew

               (c)

               pagamenti dovuti taħt deċiżjonijiet ġudizzjarji, amministrattivi jew arbitrali li ġew mogħtija fl-Unjoni jew li huma esegwibbli fl-Istat Membru konċernat,

         dment li kwalunkwe tali imgħax, qligħ u pagamenti oħrajn jibqgħu soġġetti għall-miżuri previsti fil-paragrafu 1.
   Artikolu 3
   1.   Il-Kunsill, filwaqt li jaġixxi fuq proposta minn Stat Membru jew mir-Rappreżentant Għoli tal-Unjoni għall-Affarijiet Barranin u l-Politika ta' Sigurtà, għandu jiddeċiedi biex jistabbilixxi u jemenda l-lista fl-Anness.
   2.   Il-Kunsill għandu jikkomunika d-deċiżjoni msemmija fil-paragrafu 1, inklużi r-raġunijiet għall-elenkar, lill-persuna fiżika jew ġuridika,entità jew korp kkonċernati, jew direttament, jekk l-indirizz ikun magħruf, jew permezz tal-pubblikazzjoni ta' notifika, li tipprovdi lil tali persuna, entità jew korp bl-opportunità li jippreżentaw osservazzjonijiet.
   3.   Fejn jiġu ppreżentati osservazzjonijiet, jew provi sostanzjali ġodda, il-Kunsill għandu jirrevedi d-deċiżjoni msemmija fil-paragrafu 1 u jinforma lill-persuna, entità jew korp kkonċernati kif meħtieġ.
   Artikolu 4
   1.   L-Anness għandu jinkludi r-raġunijiet għall-elenkar tal-persuni fiżiċi jew ġuridiċi, entitajiet jew korpi imsemmijin fl-Artikolu 1(1) u 2(1).
   2.   L-Anness għandu jinkludi wkoll, fejn tkun disponibbli, l-informazzjoni meħtieġa għall-identifikazzjoni ta' persuni fiżiċi jew ġuridiċi, entitajiet jew korpi kkonċernati. Fir-rigward ta' persuni fiżiċi, tali informazzjoni tista' tinkludi l-ismijiet, inklużi psewdonimi, id-data u l-post tat-twelid, in-nazzjonalità, in-numru tal-passaport u tal-karta tal-identità, is-sess, l-indirizz, jekk magħruf, u l-funzjoni jew il-professjoni. Fir-rigward ta' persuni ġuridiċi, entitajiet jew korpi, tali informazzjoni tista' tinkludi ismijiet, il-post u d-data tar-reġistrazzjoni, in-numru tar-reġistrazzjoni u l-post tan-negozju.
   Artikolu 5
   Sabiex jiġi massimizzat l-impatt tal-miżuri msemmija fl-Artikolu 1(1) u 2 (1), l-Unjoni għandha tħeġġeġ lil Stati terzi biex jadottaw miżuri restrittivi simili għal dawk previsti f’din id-Deċiżjoni.
   Artikolu 6
   Din id-Deċiżjoni għandha tidħol fis-seħħ fid-data tal-pubblikazzjoni tagħha f'Il-Ġurnal Uffiċjali tal-Unjoni Ewropea.
   Din id-Deċiżjoni għandha tapplika sa sas-17 ta’ Settembru 2014.
   Din id-Deċiżjoni għandha tinżamm taħt reviżjoni kostanti. Hija għandha tiġġedded, jew tiġi emendata, skont il-każ, jekk il-Kunsill iqis li l-objettivi tagħha ma jkunux intlaħqu.

      Magħmul fi Brussell, is-17 ta’ Marzu 2014.

            Għall-Kunsill

            Il-President

         C. ASHTON

      ANNESS

         Lista ta' persuni, entitajiet u korpi msemmijin fl-Artikoli 1 u 2

                  Isem

                  Informazzjoni għall-Identifikazzjoni

                  Raġunijiet

                  Data tal-elenkar

                  1.

                  Sergey Valeryevich Aksyonov

                  Data tat-twelid 26.11.1972

                  Aksyonov ġie elett “Prim Ministru tal-Krimea” fil-Verkhovna Rada tal- Krimea fis-27 ta' Frar 2014 fil-presenza ta' persuni armati favur ir-Russja. Il-“ħatra” tiegħu ġiet iddikjarata bħala li tmur kontra l-kostituzzjoni minn Oleksandr Turchynov fl-1 ta' Marzu. Huwa għamel pressjoni b'mod attiv favur ir- “referendum” tas-16 ta' Marzu.

                  17.3.2014

                  2.

                  Vladimir Andreevich Konstantinov

                  Data tat-twelid 19.03.1967

                  Bħala speaker tal-Kunsill Suprem tar-Repubblika Awtonoma tal-Krimea (ARC), Konstantinov kellu rwol rilevanti fid-deċiżjonijiet meħuda mill-Verkhovna Rada rigward ir-“referendum” kontra l-integrità territorjali tal-Ukraina u appella lil votanti biex jivvotaw favur l-Indipendenza tal-Krimea.

                  17.3.2014

                  3.

                  Rustam Ilmirovich Temirgaliev

                  Data tat-twelid 15.08.1976

                  Bħala Viċi President tal-Kunsill tal-Ministri tal-Krimea, Temirgaliev kellu rwol rilevanti fid-deċiżjonijiet li ttieħdu mill-Verkhovna Rada rigward ir-"referendum" kontra l-integrità territorjali tal-Ukraina. Huwa għamel pressjoni b'mod attiv favur l-integrazzjoni tal-Krimea fil-Federazzjoni Russa.

                  17.3.2014

                  4.

                  Deniz Valentinovich Berezovskiy

                  Data tat-twelid 15.07.1974

                  Berezovskiy inħatar kmandant tal-Forza Navali tal-Ukraina fl-1 ta' Marzu 2014 u ħa l-ġurament quddiem il-Forzi Armati tal-Krimea, biex b'hekk mar kontra l-ġurament tiegħu. L-Uffiċċju tal-Prosekutur Ġenerali tal-Ukraina nieda investigazzjoni kontrih bl-akkuża ta' tradiment għoli.

                  17.3.2014

                  5.

                  Aleksei Mikhailovich Chaliy

                  Data tat-twelid 13.06.1961

                  Chaliy sar “Sindku ta' Sevastopol” permezz ta' nomina popolari fit-23 ta' Frar 2014 u aċċetta dan il-“vot”. Huwa mexxa kampanja b'mod attiv biex Sevastopol issir entità separata tal-Federazzjoni Russa b'segwitu għal referendum tas-16 ta' Marzu 2014.

                  17.3.2014

                  6.

                  Pyotr Anatoliyovych Zima

                  Zima inħatar bħala l-kap il-ġdid tas- Servizz tas-Siġurtà tal-Krimea (SBU) fit-3 ta' Marzu 2014 mill- “Prim Ministru” Aksyonov u aċċetta din il-ħatra. Huwa ta informazzjoni rilevanti inkluż bażi ta' data lis-Servizz tal- Intelligence Russu (SBU). Dan kien jinkludi informazzjoni dwar attivisti tal-Ewro-Maidan u d-difensuri tad-drittijiet tal-bniedem tal-Krimea. Huwa kellu rwol rilevanti fil-prevenzjoni għall-awtoritajiet tal-Ukraina milli jikkontrollaw it-territorju tal-Krimea.
                  Fil-11 ta' Marzu 2014 ġiet proklamata l-formazzjoni ta' Servizz tas-Siġurtà indipendenti tal-Krimea mill-ex-uffiċjali tas-SBU tal-Krimea.

                  17.3.2014

                  7.

                  Yuriy Zherebtsov

                  Kunsillier tal-Ispeaker tal-Verkhovna Rada tal-Krimea, wieħed mill-organizzaturi ewlenin tar-"referendum" tas-16 ta' Marzu 2014 kontra l-integrità territorjali tal-Ukraina.

                  17.3.2014

                  8.

                  Sergey Pavlovych Tsekov

                  Data tat-twelid 28.03.1953

                  Viċi Speaker tal-Verkhovna Rada; Tsekov beda, flimkien ma' Sergey Aksyonov, it-tneħħija illegali tal-gvern tar-Repubblika Awtonoma tal-Krimea (ARC). F'dan it-tentattiv, huwa involva lil Vladimir Konstantinov, waqt li heddu bit-tneħħija tiegħu. Huwa rrikonoxxa pubblikament li l-Membri Parlamentari mill-Krimea kienu dawk li bdew jistiednu lis-suldati Russi biex jieħdu taħt il-kontroll tagħhom lill-Verkhovna Rada tal-Krimea. Huwa kien wieħed mill-ewwel Mexxejja tal-Krimea li talab fil-pubbliku li l-Krimea tiġi annessa mar-Russja.

                  17.3.2014

                  9.

                  Ozerov, Viktor Alekseevich

                  Data tat-twelid 5.1.1958 f'Abakan, Khakassia

                  President tal-Kumitat għas-Sigurtà u d-Difiża tal-Kunsill Federali tal-Federazzjoni Russa.
                  Fl-1 ta' Marzu 2014 Ozerov, f'isem il- Kumitat għas-Sigurtà u d-Difiża tal-Kunsill Federali, appoġġa pubblikament fil-Kunsill Federali l-iskjerament tal-forzi Russi fl-Ukraina.

                  17.3.2014

                  10.

                  Dzhabarov, Vladimir Michailovich

                  Data tat-twelid 29.9.1952

                  L-ewwel Viċi President tal-Kumitat tal-Affarijiet Internazzjonali tal-Kunsill Federali tal-Federazzjoni Russa.
                  Fl-1 ta' Marzu 2014 Dzhabarov, f'isem il- Kumitat tal-Affarijiet Internazzjonali tal-Kunsill Federali, appoġġa pubblikament fil-Kunsill Federali l-iskjerament tal-forzi Russi fl-Ukraina.

                  17.3.2014

                  11.

                  Klishas, Andrei Aleksandrovich

                  Data tat-twelid 9.11.1972 f'Sverdlovsk

                  President tal-Kumitat dwar id-Dritt Kostituzzjonali tal-Kunsill Federali tal-Federazzjoni Russa.
                  Fl-1 ta' Marzu 2014 Klishas appoġġa pubblikament fil-Kunsill Federali l-iskjerament tal-forzi Russi fl-Ukraina. F'dikjarazzjonijiet pubbliċi, Klishas ipprova jiġġustifika intervent militari Russu fl-Ukraina billi ddikjara li “il-President tal-Ukraina jappoġġa l-appell tal-awtoritajiet tal-Krimea lill-President tal-Federazzjoni Russa dwar l-għoti ta' assistenza komprensiva biex jiġu difiżi ċ-ċittadini tal-Krimea”.

                  17.3.2014

                  12.

                  Ryzhkov, Nikolai Ivanovich

                  Data tat-twelid 28.09.1929 fi Duleevka, reġjun ta' Donetsk, Ukraina SSR

                  Membru tal-Kumitat għall-kwistjonijiet federali, politika reġjonali u t-Tramuntana tal- Kunsill Federali tal-Federazzjoni Russa.
                  Fl-1 ta' Marzu 2014 Ryzhkov appoġġa pubblikament fil-Kunsill Federali l-iskjerament tal-forzi Russi fl-Ukraina.

                  17.3.2014

                  13.

                  Bushmin, Evgeni Viktorovich

                  Data tat-twelid 4.10.1958 f'Lopatino, Reġjun ta' Sergachiisky, RSFSR

                  Viċi Speaker tal- Kunsill Federali tal-Federazzjoni Russa.
                  Fl-1 ta' Marzu 2014 Bushmin appoġġa pubblikament fil-Kunsill Federali l-iskjerament tal-forzi Russi fl-Ukraina.

                  17.3.2014

                  14.

                  Totoonov, Aleksandr Borisovich

                  Data tat-twelid 3.03.1957 f'Ordzhonikidze, Tramuntana ta' Ossetia

                  Membru tal-Kumitat dwar il-kultura, ix-xjenza, u l-informazzjoni tal- Kunsill Federali tal-Federazzjoni Russa.
                  Fl-1 ta' Marzu 2014, Totoonov appoġġa pubblikament fil-Kunsill Federali l-iskjerament tal-forzi Russi fl-Ukraina

                  17.3.2014

                  15.

                  Panteleev, Oleg Evgenevich

                  Data tat-twelid 21.07.1952 fi Zhitnikovskoe, reġjun ta' Kurgan

                  L-ewwel Viċi President tal-Kumitat dwar Kwistjonijiet Parlamentari.
                  Fl-1 ta' Marzu 2014, Panteleev appoġġa pubblikament fil-Kunsill Federali l-iskjerament tal-forzi Russi fl-Ukraina.

                  17.3.2014

                  16.

                  Mironov, Sergei Mikhailovich

                  Data tat-twelid 14.02.1953 f'Pushkin, reġjun ta' Leningrad

                  Membru tal-Kunsill tal-Istat ta' Duma; Mexxej tal-fazzjoni Fair Russia f' Duma.
                  Oriġinatur tal-liġi li tippermetti lill-Federazzjoni Russa tinkludi fil-kompożizzjoni tagħha, taħt il-pretest tal-protezzjoni taċ-ċittadini Russi, territorji ta' pajjiż barrani mingħajr il-kunsens ta' dak il-pajjiż jew ta' trattat internazzjonali.

                  17.3.2014

                  17.

                  Zheleznyak, Sergei Vladimirovich

                  Data tat-twelid 30.07.1970 f'San Pietruburgu (qabel kien Leningrad)

                  Viċi Speaker tal-Istat ta' Duma tal-Federazzjoni Russa.
                  Appoġġa b'mod attiv l-użu tal-Forzi Armati Russi fl-Ukraina u l-annessjoni tal-Krimea. Huwa mexxa personalment id-dimostrazzjoni b'appoġġ tal-użu tal-Forzi Armati Russi fl-Ukraina.

                  17.3.2014

                  18.

                  Slutski, Leonid Eduardovich

                  Data tat-twelid 4.01.1968 f'Моska

                  President tal-Kumitat tal-Commonwealth ta' Stati Indipendenti (CIS) tal-Istat ta' Duma (membru ta' LDPR).
                  Appoġġa b'mod attiv l-użu tal-Forzi Armati Russi fl-Ukraina u l-annessjoni tal-Krimea.

                  17.3.2014

                  19.

                  Vitko, Aleksandr Viktorovich

                  Data tat-twelid 4.1.1968 f'Моska

                  Kmandant tal-Flotta tal-Baħar l-Iswed, Viċi Ammiral.
                  Responsabbli mill-kmand tal-forzi Russi li okkupaw it-territorju sovran tal-Ukraina.

                  17.3.2014

                  20.

                  Sidorov, Anatoliy Alekseevich

                  Kmandant, Distrett Militari tal-Punent tar-Russja, li unitajiet minnu huma skjerati fil-Krimea.
                  Kmandant tad-Distrett Militari tal-Punent tar-Russja, li unitajiet minnu huma skjerati fil-Krimea. Huwa responsabbli għal parti mill-preżenza militari Russa fil-Krimea li qed iddgħajjef is-sovranità tal-Ukraina u assista lill-awtoritajiet tal-Krimea fl-impediment ta' dimostrazzjonijiet pubbliċi kontra azzjonijiet favur referendum u l-inkorporazzjoni fir-Russja.

                  17.3.2014

                  21.

                  Galkin, Aleksandr

                  Distrett Militari tan-Nofsinhar tar-Russja, li forzi minnu jinsabu fil-Krimea; il-Flotta tal-Baħar l-Iswed hija taħt il-kmand ta' Galkin; il-parti l-kbira tal-moviment tal-forza fil-Krimea oriġinat mid-Distrett Militari tan-Nofsinhar.
                  Kmandant tad-Distrett Militari tan-Nofsinhar tar-Russja ("SMD"). Il-forzi ta' SMD huma skjerati fil-Krimea. Huwa responsabbli għal parti mill-preżenza militari Russa fil-Krimea li qed iddgħajjef is-sovranità tal-Ukraina u assista lill-awtoritajiet tal-Krimea fl-impediment ta' dimostrazzjonijiet pubbliċi kontra azzjonijiet favur referendum u l-inkorporazzjoni fir-Russja. Barra minn hekk, il-flotta tal-Baħar l-Iswed taqa' taħt il-kontroll tad-Distrett.

                  17.3.2014


title: 2012/547/UE, Euratom: Deċiżjoni tal-Parlament Ewropew tal- 10 ta’ Mejju 2012 dwar il-kwittanza għall-implimentazzjoni tal-baġit tal-Aġenzija Eżekuttiva Edukattiva, Awdjoviżiva u Kulturali għas-sena finanzjarja 2010

text:
               17.10.2012

               MT

               Il-Ġurnal Uffiċjali tal-Unjoni Ewropea

               L 286/86

         DEĊIŻJONI TAL-PARLAMENT EWROPEW
   tal-10 ta’ Mejju 2012
   dwar il-kwittanza għall-implimentazzjoni tal-baġit tal-Aġenzija Eżekuttiva Edukattiva, Awdjoviżiva u Kulturali għas-sena finanzjarja 2010
   (2012/547/UE, Euratom)
   IL-PARLAMENT EWROPEW,

               —

               wara li kkunsidra l-baġit ġenerali tal-Unjoni Ewropea għas-sena finanzjarja 2010 (1),

               —

               wara li kkunsidra l-kontijiet annwali tal-Unjoni Ewropea għas-sena finanzjarja 2010 (COM(2011) 473 — C7-0256/2011) (2),

               —

               wara li kkunsidra l-kontijiet annwali tal-Aġenzija Eżekuttiva Edukattiva, Awdjoviżiva u Kulturali għas-sena finanzjarja 2010,

               —

               wara li kkunsidra r-rapport tal-Kummissjoni dwar is-segwitu għall-kwittanza għas-sena finanzjarja 2009 (COM(2011) 736), u għad-dokumenti ta’ ħidma tal-persunal tal-Kummissjoni ppubblikati ma’ dak ir-rapport (SEC(2011) 1350 u SEC(2011) 1351),

               —

               wara li kkunsidra r-rapport annwali tal-Kummissjoni lill-awtorità ta’ kwittanza dwar l-awditjar intern imwettaq fl-2010 (COM(2011) 643), u d-dokument ta’ ħidma tal-persunal tal-Kummissjoni li ġie ppubblikat ma’ dak ir-rapport (SEC(2011) 1189),

               —

               wara li kkunsidra r-rapport tal-Qorti tal-Awdituri dwar il-kontijiet annwali tal-Aġenzija Eżekuttiva Edukattiva, Awdjoviżiva u Kulturali għas-sena finanzjarja 2010, flimkien mat-tweġibiet tal-Aġenzija (3),

               —

               wara li kkunsidra d-dikjarazzjoni ta’ assigurazzjoni (4) dwar l-affidabbiltà tal-kontijiet u l-legalità u r-regolarità tal-operazzjonijiet li jaqgħu taħthom provduta mill-Qorti tal-Awdituri għas-sena finanzjarja 2010 skont l-Artikolu 287 tat-Trattat dwar il-Funzjonament tal-Unjoni Ewropea,

               —

               wara li kkunsidra r-rakkomandazzjoni tal-Kunsill tal-21 ta’ Frar 2012 dwar il-kwittanza li għandha tingħata lill-aġenziji eżekuttivi fir-rigward tal-implimentazzjoni tal-baġit għas-sena finanzjarja 2010 (06084/2012 — C7-0052/2012), u jinnota li r-Renju Unit, il-Pajjiżi l-Baxxi u l-Isvezja għall-ewwel darba rrifjutaw li jirrakkomandaw li tingħata l-kwittanza,

               —

               wara li kkunsidra l-Artikoli 317, 318 u 319 tat-Trattat dwar il-Funzjonament tal-Unjoni Ewropea u l-Artikolu 106a tat-Trattat Euratom,

               —

               wara li kkunsidra r-Regolament tal-Kunsill (KE, Euratom) Nru 1605/2002 tal-25 ta’ Ġunju 2002 rigward ir-Regolament Finanzjarju applikabbli għall-baġit ġenerali tal-Komunitajiet Ewropej (5), u b’mod partikolari l-Artikoli 55, 145, 146 u 147 tiegħu,

               —

               wara li kkunsidra r-Regolament tal-Kunsill (KE) Nru 58/2003 tad-19 ta’ Diċembru 2002 li jfassal l-istatut għall-aġenziji eżekuttivi li jridu jiġu fdati b’ċerti kompiti fit-tmexxija tal-programmi tal-Komunità (6), u b’mod partikolari l-Artikolu 14(3) tiegħu,

               —

               wara li kkunsidra r-Regolament tal-Kummissjoni (KE) Nru 1653/2004 tal-21 ta’ Settembru 2004 dwar regolament finanzjarju standard tal-aġenziji eżekuttivi skont ir-Regolament tal-Kunsill (KE) Nru 58/2003 li jfassal l-istatut għall-aġenziji eżekuttivi li jridu jiġu fdati b’ċerti kompiti fit-tmexxija tal-programmi tal-Komunità (7), u b’mod partikolari l-ewwel u t-tieni paragrafi tal-Artikolu 66 tiegħu,

               —

               wara li kkunsidra d-Deċiżjoni tal-Kummissjoni 2005/56/KE tal-14 ta’ Jannar 2005 li tistabbilixxi l-Aġenzija Eżekuttiva Edukattiva, Awdjoviżiva u Kulturali għat-tmexxija tal-azzjoni komunitarja fl-oqsma tal-edukazzjoni, l-awdjoviżwal u l-kultura fl-applikazzjoni tar-Regolament tal-Kunsill (KE) Nru 58/2003 (8),

               —

               wara li kkunsidra l-Artikolu 76 u l-Anness VI tar-Regoli ta’ Proċedura tiegħu,

               —

               wara li kkunsidra r-rapport tal-Kumitat għall-Kontroll tal-Baġit u l-opinjonijiet tal-kumitati l-oħra kkonċernati (A7-0098/2012),

               A.

               billi skont l-Artikolu 17(1) tat-Trattat dwar l-Unjoni Ewropea, il-Kummissjoni għandha teżegwixxi l-baġit u tamministra l-programmi u għandha tagħmel dan skont l-Artikolu 317 tat-Trattat dwar il-Funzjonament tal-Unjoni Ewropea f’kooperazzjoni mal-Istati Membri fuq ir-responsabbiltà tagħha stess, b’konsiderazzjoni tal-prinċipji ta’ tmexxija finanzjarja tajba,

               1.

               Jagħti l-kwittanza lid-Direttur tal-Aġenzija Eżekuttiva Edukattiva, Awdjoviżiva u Kulturali dwar l-implimentazzjoni tal-baġit tal-Aġenzija għas-sena finanzjarja 2010;

               2.

               Jippreżenta l-kummenti tiegħu fir-riżoluzzjoni li hi parti integrali mid-deċiżjonijiet dwar il-kwittanza għall-implimentazzjoni tal-baġit ġenerali tal-Unjoni Ewropea għas-sena finanzjarja 2010, Taqsima III — Il-Kummissjoni u aġenziji eżekuttivi;

               3.

               Jagħti istruzzjonijiet lill-President tiegħu biex jgħaddi din id-deciżjoni dwar il-kwittanza għall-implimentazzjoni tal-baġit ġenerali tal-Unjoni Ewropea għas-sena finanzjarja 2010, Taqsima III — Il-Kummissjoni u aġenziji eżekuttivi u r-riżoluzzjoni li hi parti integrali minn dawk id-deċiżjonijiet lid-Direttur tal-Aġenzija Eżekuttiva Edukattiva, Awdjoviżiva u Kulturali, lill-Kunsill, lill-Kummissjoni, lill-Qorti tal-Ġustizzja tal-Unjoni Ewropea u lill-Qorti tal-Awdituri, u biex jiżgura li jiġu ppubblikati f’Il-Ġurnal Uffiċjali tal-Unjoni Ewropea (serje L).

            Il-President

         Martin SCHULZ

            Is-Segretarju Ġenerali

         Klaus WELLE

      (1)  ĠU L 64, 12.3.2010.

      (2)  ĠU C 332, 14.11.2011, p. 1.

      (3)  ĠU C 366, 15.12.2011, p. 63.

      (4)  ĠU C 332, 14.11.2011, p. 134.

      (5)  ĠU L 248, 16.9.2002, p. 1.

      (6)  ĠU L 11, 16.1.2003, p. 1.

      (7)  ĠU L 297, 22.9.2004, p. 6.

      (8)  ĠU L 24, 27.1.2005, p. 35.


title: 2013/171/UE: Deċiżjoni tal-Kunsill tal- 5 ta’ April 2013 li taħtar membru Spanjol fil-Kumitat tar-Reġjuni

text:
               9.4.2013

               MT

               Il-Ġurnal Uffiċjali tal-Unjoni Ewropea

               L 99/16

         DEĊIŻJONI TAL-KUNSILL
   tal-5 ta’ April 2013
   li taħtar membru Spanjol fil-Kumitat tar-Reġjuni
   (2013/171/UE)
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 305 tiegħu,
   Wara li kkunsidra l-proposta tal-Gvern Spanjol,
   Billi:

               (1)

               Fit-22 ta’ Diċembru 2009 u fit-18 ta’ Jannar 2010, il-Kunsill adotta d-Deċiżjonijiet 2009/1014/UE (1) u 2010/29/UE (2) li jaħtru l-membri u l-membri supplenti fil-Kumitat tar-Reġjuni għall-perijodu mis-26 ta’ Jannar 2010 sal-25 ta’ Jannar 2015.

               (2)

               Konsegwentement għat-tmiem tal-mandat tas-Sur Juan Ignacio ZOIDO ÁLVAREZ, sar vakanti siġġu ta’ membru fil-Kumitat tar-Reġjuni,

         ADOTTA DIN ID-DEĊIŻJONI:
   Artikolu 1
   Huwa b’dan maħtur membru fil-Kumitat tar-Reġjuni għall-bqija tal-mandat attwali, jiġifieri sal-25 ta’ Jannar 2015:

               —

               Is-Sur Iñigo de la SERNA HERNÁIZ, Alcalde de Santander.

         Artikolu 2
   Din id-Deċiżjoni għandha tidħol fis-seħħ fil-jum tal-adozzjoni tagħha.

      Magħmul fi Brussell, il-5 ta’ April 2013.

            Għall-Kunsill

            Il-President

         E. GILMORE

      (1)  ĠU L 348, 29.12.2009, p. 22.

      (2)  ĠU L 12, 19.1.2010, p. 11.


title: 2014/787/UE: Deċiżjoni tal-Kunsill tas- 7 ta' Novembru 2014 dwar il-pożizzjoni li għandha tittieħed, f'isem l-Unjoni Ewropea, fi ħdan il-Kumitat Konġunt taż-ŻEE fir-rigward ta' emenda għall-Protokoll 31 tal-Ftehim ŻEE, dwar kooperazzjoni f'oqsma speċifiċi li ma jagħmlux parti mill-erba' libertajiet (Navigazzjoni bis-Satellita)

text:
                  13.11.2014

                  MT

                  Il-Ġurnal Uffiċjali tal-Unjoni Ewropea

                  L 328/52

            DEĊIŻJONI TAL-KUNSILL
      tas-7 ta' Novembru 2014
      dwar il-pożizzjoni li għandha tittieħed, f'isem l-Unjoni Ewropea, fi ħdan il-Kumitat Konġunt taż-ŻEE fir-rigward ta' emenda għall-Protokoll 31 tal-Ftehim ŻEE, dwar kooperazzjoni f'oqsma speċifiċi li ma jagħmlux parti mill-erba' libertajiet (Navigazzjoni bis-Satellita)

         (2014/787/UE)

      IL-KUNSILL TAL-UNJONI EWROPEA,
      Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikolu 172 flimkien mal-Artikolu 218(9) tiegħu,
      Wara li kkunsidra r-Regolament tal-Kunsill (KE) Nru 2894/94 tat-28 ta' Novembru 1994 dwar l-arranġamenti għall-implimentazzjoni tal-Ftehim dwar iż-Żona Ekonomika Ewropea (1), u b'mod partikolari l-Artikolu 1(3) tiegħu,
      Wara li kkunsidra l-proposta li saret mill-Kummissjoni Ewropea,
      Billi:

                  (1)

                  Il-Ftehim dwar iż-Żona Ekonomika Ewropea (2) (“il-Ftehim ŻEE”) daħal fis-seħħ fl-1 ta' Jannar 1994.

                  (2)

                  Skont l-Artikolu 98 tal-Ftehim ŻEE, il-Kumitat Konġunt taż-ŻEE jista' jiddeċiedi li jemenda, fost l-oħrajn, il-Protokoll 31 tal-Ftehim ŻEE.

                  (3)

                  Il-Protokoll 31 tal-Ftehim ŻEE fih dispożizzjonijiet u arranġamenti dwar kooperazzjoni f'oqsma speċifiċi li ma jagħmlux parti mill-erba' libertajiet.

                  (4)

                  Huwa xieraq li l-kooperazzjoni tal-Partijiet Kontraenti tiġi estiża għall-Ftehim ŻEE sabiex tinkludi r-Regolament (UE) Nru 1285/2013 tal-Parlament Ewropew u tal-Kunsill (3).

                  (5)

                  Huwa xieraq li l-parteċipazzjoni tal-Istati tal-EFTA fl-attivitajiet li jirriżultaw mir-Regolament (UE) Nru 1285/2013 tibda mill-1 ta' Jannar 2014 irrispettivament minn meta d-Deċiżjoni tal-Kumitat Konġunt taż-ŻEE annessa ma' din id-Deċiżjoni tiġi adottata, jew jekk it-twettiq tar-rekwiżiti kostituzzjonali għal din id-Deċiżjoni tal-Kumitat Konġunt taż-ŻEE, jekk ikun hemm, jiġix innnotifikat wara l-10 ta' Lulju 2014.

                  (6)

                  Entitajiet stabbiliti fl-Istati tal-EFTA għandhom ikunu intitolati jipparteċipaw f'attivitajiet li jibdew qabel id-dħul fis-seħħ tad-Deċiżjoni tal-Kumitat Konġunt taż-ŻEE annessa ma' din id-Deċiżjoni. L-ispejjeż imġarrba għal dawn l-attivitajiet, li l-implimentazzjoni tagħhom tibda wara l-1 ta' Jannar 2014, jistgħu jitqiesu bħala eliġibbli taħt l-istess kundizzjonijiet bħal dawk applikabbli għal spejjeż imġarrba minn entitajiet stabbiliti fl-Istati Membri tal-Unjoni dment li d-Deċiżjoni tal-Kumitat Konġunt taż-ŻEE tidħol fis-seħħ qabel it-tmiem tal-azzjoni kkonċernata.

                  (7)

                  Għalhekk, il-Protokoll 31 tal-Ftehim ŻEE għandu jiġi emendat skont dan.

                  (8)

                  Il-pożizzjoni tal-Unjoni fil-Kumitat Konġunt taż-ŻEE għandha għalhekk tkun ibbażata fuq l-abbozz ta' deċiżjoni li jinsab mehmuż,

            ADOTTA DIN ID-DEĊIŻJONI:
      Artikolu 1
      Il-pożizzjoni li għandha tiġi adottata, f'isem l-Unjoni Ewropea, fil-Kumitat Konġunt taż-ŻEE dwar l-emenda proposta għall-Protokoll 31 tal-Ftehim ŻEE, dwar kooperazzjoni f'oqsma speċifiċi li ma jagħmlux parti mill-erba' libertajiet, għandha tkun ibbażata fuq l-abbozz tad-deċiżjoni tal-Kumitat Konġunt taż-ŻEE mehmuż ma' din id-Deċiżjoni.
      Artikolu 2
      Din id-Deċiżjoni għandha tidħol fis-seħħ fid-data tal-adozzjoni tagħha.

         Magħmul fi Brussell, is-7 ta' Novembru 2014.

               Għall-Kunsill

               Il-President

            P. C. PADOAN

         (1)  ĠU L 305, 30.11.1994, p. 6.

         (2)  ĠU L 1, 3.1.1994, p. 3.

         (3)  Ir-Regolament (UE) Nru 1285/2013 tal-Parlament Ewropew u tal-Kunsill tal-11 ta' Diċembru 2013 dwar l-implimentazzjoni u l-esplojtazzjoni tas-sistemi Ewropej tar-radjunavigazzjoni bis-satellita u li jħassar ir-Regolament tal-Kunsill (KE) Nru 876/2002 u r-Regolament (KE) Nru 683/2008 tal-Parlament Ewropew u tal-Kunsill (ĠU L 347, 20.12.2013, p. 1).

         ABBOZZ
         DEĊIŻJONI TAL-KUMITAT KONĠUNT TAŻ-ŻEE Nru …/2014
         ta'
         li temenda l-Protokoll 31 tal-Ftehim ŻEE, dwar kooperazzjoni f'oqsma speċifiċi li ma jagħmlux parti mill-erba' libertajiet
         IL-KUMITAT KONĠUNT TAŻ-ŻEE,
         Wara li kkunsidra l-Ftehim dwar iż-Żona Ekonomika Ewropea (“il-Ftehim ŻEE”), u partikolarment l-Artikoli 86 u 98 tiegħu,
         Billi:

                     (1)

                     In-Norveġja ħadet sehem u kkontribwixxiet finanzjarjament għall-attivitajiet li jirriżultaw mir-Regolament (KE) Nru 683/2008 tal-Parlament Ewropew u tal-Kunsill (1) permezz tal-inklużjoni ta' dak ir-Regolament fil-Protokoll 31 tal-Ftehim ŻEE.

                     (2)

                     Huwa xieraq li tiġi estiża l-kooperazzjoni tal-Partijiet Kontraenti tal-Ftehim ŻEE sabiex jiġi inkluż ir-Regolament (UE) Nru 1285/2013 tal-Parlament Ewropew u tal-Kunsill tal-11 ta' Diċembru 2013 dwar l-implimentazzjoni u l-esplojtazzjoni tas-sistemi Ewropej tar-radjunavigazzjoni bis-satellita u li jħassar ir-Regolament tal-Kunsill (KE) Nru 876/2002 u r-Regolament (KE) Nru 683/2008 tal-Parlament Ewropew u tal-Kunsill (2).

                     (3)

                     Huwa xieraq li l-parteċipazzjoni tal-Istati tal-EFTA fl-attivitajiet li jirriżultaw mir-Regolament (UE) Nru 1285/2013 jibdew mill-1 ta' Jannar 2014, irrispettivament minn meta din id-Deċiżjoni tiġi adottata, jew jekk it-twettiq tar-rekwiżiti kostituzzjonali għal din id-Deċiżjoni, jekk ikun hemm, jiġix innotifikat wara l-10 ta' Lulju 2014.

                     (4)

                     Entitajiet stabbiliti fl-Istati tal-EFTA għandhom ikunu intitolati li jipparteċipaw f'attivitajiet li jibdew qabel id-dħul fis-seħħ ta' din id-Deċiżjoni. L-ispejjeż imġarrba għal dawn l-attivitajiet, li l-implimentazzjoni tagħhom tibda wara l-1 ta' Jannar 2014, jistgħu jitqiesu bħala eliġibbli taħt l-istess kundizzjonijiet bħal dawk applikabbli għal spejjeż imġarrba minn entitajiet stabbiliti fl-Istati Membri tal-UE dment li din id-Deċiżjoni tidħol fis-seħħ qabel it-tmiem tal-azzjoni kkonċernata.

                     (5)

                     Il-Ftehim ta' Kooperazzjoni dwar in-Navigazzjoni bis-Satellita bejn l-Unjoni Ewropea u l-Istati Membri tagħha u r-Renju tan-Norveġja (3), li ġie ffirmat fit-22 ta' Settembru 2010, japplika provviżorjament mill-1 ta' Mejju 2011.

                     (6)

                     Il-Protokoll 31 tal-Ftehim ŻEE għandu għalhekk jiġi emendat sabiex din il-kooperazzjoni estiża tkun tista' tibda sseħħ mill-1 ta' Jannar 2014. Madanakollu, minħabba problemi ekonomiċi, il-parteċipazzjoni tal-Islanda fil-programmi għandha tiġi sospiża temporanjament,

               ADOTTA DIN ID-DEĊIŻJONI:
         Artikolu 1
         Dan li ġej huwa mdaħħal wara l-paragrafu 8a tal-Artikolu 1 tal-Protokoll 31 tal-Ftehim ŻEE:

                        “8aa.

                                    (a)

                                    Mill-1 ta' Jannar 2014, l-Istati tal-EFTA jipparteċipaw fl-attivitajiet li jistgħu jirriżultaw mill-att tal-Unjoni li ġej:

                                                —

                                                   32013 R 1285: Regolament (UE) Nru 1285/2013 tal-Parlament Ewropew u tal-Kunsill tal-11 ta' Diċembru 2013 dwar l-implimentazzjoni u l-esplojtazzjoni tas-sistemi Ewropej tar-radjunavigazzjoni bis-satellita u li jħassar ir-Regolament tal-Kunsill (KE) Nru 876/2002 u r-Regolament (KE) Nru 683/2008 tal-Parlament Ewropew u tal-Kunsill (ĠU L 347, 20.12.2013, p. 1).

                                    (b)

                                    L-Istati tal-EFTA għandhom jikkontribwixxu finanzjarjament għall-attivitajiet imsemmijin taħt (a) skont l-Artikolu 82(1)(a) u l-Protokoll 32 tal-Ftehim.

                                    (c)

                                    L-ispejjeż tal-estensjoni tal-kopertura ġeografika tas-sistema EGNOS lejn it-territorji tal-Istati tal-EFTA parteċipanti għandhom jitħallsu mill-Istati tal-EFTA bħala parti mill-kontribuzzjoni finanzjarja għall-attivitajiet imsemmijin taħt (a). Din l-estensjoni tal-kopertura hija soġġetta għall-fattibilità teknika u ma ddewwimx l-estensjoni tal-kopertura ġeografika tas-sistema EGNOS fit-territorji kollha tal-Istati Membri tal-UE li jinsabu ġeografikament fl-Ewropa.

                                    (d)

                                    Fuq il-livell tal-proġett, l-istituzzjonijiet, l-impriżi, l-organizzazzjonijiet u ċ-ċittadini tal-Istati tal-EFTA għandu jkollhom id-drittijiet imsemmija fl-Artikolu 81(d) tal-Ftehim.

                                    (e)

                                    L-ispejjeż imġarrba għal attivitajiet li l-implimentazzjoni tagħhom tibda wara l-1 ta' Jannar 2014, jistgħu jitqiesu bħala eliġibbli mill-bidu tal-azzjoni skont il-ftehim tal-għotja jew id-deċiżjoni tal-għotja kkonċernati dment li d-Deċiżjoni tal-Kumitat Konġunt taż-ŻEE Nru …/2014 tal-… tidħol fis-seħħ qabel tmiem l-azzjoni.

                                    (f)

                                    L-Istati tal-EFTA għandhom jipparteċipaw b'mod sħiħ, mingħajr id-dritt tal-vot, fil-kumitati kollha tal-Unjoni li jgħinu lill-Kummissjoni Ewropea fil-ġestjoni, l-iżvilupp u l-implimentazzjoni tal-attivitajiet imsemmija taħt (a).
                                    Il-parteċipazzjoni tal-Istati tal-EFTA fil-kumitati u l-gruppi ta' esperti tal-Unjoni li jassistu lill-Kummissjoni Ewropea b'mod speċifiku fl-aspetti ta' siġurtà tal-attivitajiet imsemmija taħt (a) għandha tiġi indirizzata fir-regoli tal-proċedura ta' dawn il-kumitati u gruppi.

                                    (g)

                                    Dan il-paragrafu ma għandux japplika għal-Liechtenstein.

                                    (h)

                                    Fir-rigward tal-Islanda, dan il-paragrafu għandu jiġi sospiż sakemm jiġi deċiż mod ieħor mill-Kumitat Konġunt taż-ŻEE.”

         Artikolu 2
         Din id-Deċiżjoni għandha tidħol fis-seħħ fil-jum wara l-aħħar notifika skont l-Artikolu 103(1) tal-Ftehim taż-ŻEE (*).
         Għandha tapplika mill-1 ta' Jannar 2014.
         Artikolu 3
         Din id-Deċiżjoni għandha tiġi ppubblikata fit-Taqsima taż-ŻEE u fis-Suppliment taż-ŻEE ta' Il-Ġurnal Uffiċjali tal-Unjoni Ewropea.

            Magħmul fi Brussell,

                  Għall-Kumitat Konġunt taż-ŻEE

                  Il-President

                  Is-Segretarji

                  għall-Kumitat Konġunt taż-ŻEE

            (1)  ĠU L 196, 24.7.2008, p. 1.

            (2)  ĠU L 347, 20.12.2013, p. 1.

            (3)  ĠU L 283, 29.10.2010, p. 12.

            (*)  [L-ebda rekwiżit kostituzzjonali mhu indikat.] [Ir-rekwiżiti kostituzzjonali indikati.]